text:
§1. Sjúkrarøktaretiska ráðið hjá Felagnum Føroyskir Sjúkrarøktarfrøðingar hevur til uppgávu:
- At varðveita og menna fakliga / etiska støðið hjá sjúkrarøktarfrøðingum og lesandi
- At vegleiða um faklig/etisk ivamál, sum limir og/ella nevnd felagsins leggja fyri ráðið.
Ráðið kann harumframt av sínum eintingum taka spurningar um sjúkrarøktarfrøðiútbúgvingina og sjúkrarøkt sum heild upp til viðgerðar og metingar. Nevnd felagsins verður í einstøkum málum kunnað um niðurstøðu ráðsins.
Stk. 2. Ráðið avger sjálvt, um tað kann viðgera eitt framlagt mál. Tó kann ráðið ikki viðgera mál sum sambært viðtøkunum hjá Felagnum Føroyskir Sjúkrarøktarfrøðingar skulu avgerast aðrastaðni í felagnum. Í ivaførum kann ráðið útvega sær ummæli frá nevnd felagsins um málið.
Stk. 3. Aðalfundurin hjá Felagnum Føroyskir Sjúkrarøktarfrøðingar ásetir yrkisetisku leiðreglurnar eftir tilmæli frá ráðnum. Ráðið hevur skyldu til regluliga at endurskoða yrkisetisku leiðreglurnar og um neyðugt gera uppskot til broytingar.
§2. Í ráðnum eru 5 limir. Einstøku limir felagsins og/ella nevndin kemur við uppskoti um valevni. Valið fer fram á ársaðalfundinum.
Stk. 2. Tey valevni, sum fingu flestar atkvøður av teimum, ið ikki vórðu vald, verða roknað sum tiltakslimir. Tiltakslimur tekur sæti í nevndini, tá nevndarlimur fer frá í ótíð ella er burtur longri tíðarskeið
Stk. 3. Nevndin skipar seg sjálv.
Stk. 4. Limir ráðsins mugu ikki sita í øðrum álitisstørvum í Felagnum Føroyskir Sjúkrarøktarfrøðingar ella vera trygdarumboð á arbeiðsplássinum.
Stk. 5. Valskeiðið er 4 ár.
Stk. 6. Tríggir og tveir limir standa fyri vali aðruhvørja ferð. Um fráfall er í ráðnum, kann nýggjur limur veljast á næsta aðalfundi í Felagnum Føroyskir Sjúkrarøktarfrøðingar.
§3. Ráðið ásetir sjálvt virkisskrá sína.
§4. Ráðið gevur nevnd felagsins frágreiðing um virki sítt síðst í desember mánaði á hvørjum ári. Ráðið ger sjálvt av, um frágreiðingin skal almannakunngerast øll sum hon er ella partvíst.
§5. Felagið Føroyskir Sjúkrarøktarfrøðingar ber útreiðslurnar av virki ráðsins sambært fíggjarætlan, góðtikin á ársaðalfundinum.


c: text/html

text:
Kunningarskriv
Góðu limir, vinarliga lesið alt skrivið !
Trupulleikarnir av antennuskipanini hjá okkum hava gjørt, at nógvir av limunum eru sera ónøgdir og hava hótt við ikki at vilja gjalda til antennuskipanina.
Antennusignalið hevur verið analogt, men nútíðin krevur, at signalið í framtíðini bara verðir talgilt. Sama verður galdandi fyri Kringvarp Føroya.
Tað at signalið skjótt bara verður talgilt, ger at sjónvarpini mugu kunna taka ímóti hesum. Tvs. at gomul sjónvarp kunnu ikki taka ímóti talgilta signalinum, uttan at ein móttakara ”kassi” verður settur afturat sjónvarpinum.
Nógvir limir hava klagað, tí teir meta, at teirra hús ikki fær nóg gott signal.
Nevndin heitti tí á tey, ið mettu, at teirra signal ikki var gott nokk, um at siga frá, so vildi ein maður frá Opus koma at máta signalið, ið kom inn í húsið. Nógvir limir kontaktaðu okkum, og hevur ”Opusmaðurin” verið í hesum húsum.
Úrslitið av mátingunum er, at øll húsini, ”Opusmaðurin” hevur verið í, hava nóg gott signal til at taka ímóti talgilta signalinum. Tvs. at eru trupulleikar, so er feilurin í sjálvum húsinum, ikki í antennuskipanini !
Hví er signalið frá okkara rásum so vánaligt í hesum húsum?
Tað kunnu verða nógvar grundir, men vanligastu grundirnar eru hesar:
· Sjónvarpið er ov gamalt
· Sjónvarpið er skeivt innstillað
· Fleiri sjónvørp eru knýtt til kápulin inn í húsið, uttan at antennuforsterkari er rætt settur til
· At húsið eisini hevur Televarpið (tíverri er trupult at hava bæði Televarpið og Eigarafelagið í somu skipan. Signalini órógva hvørt annað)
Vit í nevndini eru sera hørm um, at fleiri eru ónøgd, men vit hava ikki heimild at gjalda fyri, at fólk fara inn í húsini at kanna og fáa gjørt tað, ið gerast skal.
Men Óli Lindenskov, nevndarlimur, hevur játtað at hjálpa til, so frægt hann kann. Òli klagaði sjálvur um vánaliga signalið, men eftir at hava ”justerað” inni hjá sær sjálvum, síggja tey nú sera væl. Tað er tíðarkrevjandi at ganga í nógv hús, men roynið at ringa til Óla á tlf. 277536.
Vit hava yvir 30 rásir, og vit gjalda bert 150 kr. um mánaðin fyri hesar. Tað er ótrúliga bíligt, og er tað nógv minni enn onnur kunnu bjóða. Men um ikki øll eru við, er ivasamt um vit framhaldandi kunnu veita hesa ómetaliga góðu tænastu til so lágan prís.
So góðu tit, vit skilja ónøgdina, men roynið at hava tol. Tað er sera kostnaðarmikið og trupult at skifta yvir til nýggju tøknina.
Nevndin Oman Flat
&
Marinargøtu
☺ Eigarafelagið Oman Flat ☺
Síðan er updatera 05-05-14
© 2018 marinargota

robotstxt: allowed

filter: keep


text:
Havstovan søkti í vetur um fígging frá Dancea grunninum hjá Energistyrelsen í Danmark til at halda fram við týdningarmiklu mátingunum av Føroyastreyminum og rákinum í Bankarennuni. Energistyrelsen hevur nú játtað 800.000 kr til hesar mátingar.
Í verkætlanini verða streymmátarar lagdir út nú í summar og tiknir uppaftur á sumri 2019. Harafturat verða tvær rammur við hitamátarum settar á botn, og við teimum fer at bera til at máta hitan niðri við botn í upp til fýra ár. Í sambandi við, at Energistyrelsen hevur játtað fígging til fleiri verkætlanir, er tíðindaskriv sent út, og heimasíðan hjá Danmarks Radio hevur m.a. skrivað um verkætlanina FARMON II hjá Havstovuni – tað skrivið kann lesast her.
FARMON II-verkætlanin er framhald av FARMON-verkætlanini, sum eisini er fíggjað av Dancea. Tann verkætlanin byrjaði 1. apríl 2017 og endar 31. mars 2019. Meiri er at lesa um FARMON her.


text:
Í samstarvi við Reinsaríið og Karavella Marionett-Teatur skipar Listaskúli Føroya fyri einum stuttum skeiði í at gera livandi dukkur – ella leikarar til dukkuleik – 12 og 13. mai kl. 10 – 13. Skeiði er fyri børnum 11 til 15 ár. Til ber at teknað seg við at ringja til 228327, pláss er fyri 12 luttakarum.
Vikuskiftið 26. til 28. februar hevur Listaskúli Føroya tríggjar forkunnugar verkstovur á skúlanum við Gøtugjógv.
Eysturkommuna hevur við opnum ørmum boðið Listaskúlanum norður á síni ferð kring landið og tí hava vit eisini møguleika at halda skeiðskostnaðin niðri á einum rímiligum støði. Listaskúlin er sera takksamur fyri hetta.
Tað er stuttligt og spennandi at tekna frá veruleikanum og tú lærir at síggja tingini á ein nýggjan hátt. Hetta ger teg eisini betur føran at tekna úr hugaheiminum.
Vit fara at tekna lutir, sum t.d. útstappaðar fuglar, gerandis lutir – og eina livandi modell.
Tekniskeiðið kemur inn á grundleggjandi tekniførleikar, sum skuggalegging, styttingar, form og rørslu. Tú lærir at leggja dent á tað týdningarmikla og sálda tað óviðkomandi frá. Teori og praksis í góðari javnvág.
Hevur teknað til bøkur, skúlabøkur, plakatir og til avísir.
Tekningarnar hjá honum eru m.a. kendar frá skúlabókum sum Hervør og Høgni í Triðja og rættar-tekningunum frá føroyskum kriminalmálum.
Hann hevur undirvíst vaksnum og børnum í tekning í nógv ár, eisisini í klasisku teknidisiplinini croquistekning. Harumframt arbeiðir hann eisini sum grafikari og sniðgevur m.a. heimasíður.
Hann er útbúgvin listahandverkari frá Danmarks Designskole, har hann er útbúgvin grafikari/illustrator (Master). Hann brúkar bæði digitalt teknibretti og traditionellu tekniamboðini, sum blýant, pensil og pappír.
Jóhan Martin Christiansen er føddur í 1987 í Tórshavn, og nú búðsitandi í Keypmannahavn. Hann er útbúgvin Master of Fine Arts frá kunstakademiinum í Malmö í 2014.
Verkini hjá Jóhan Martin Christiansen snúgva seg oftani um sambandi millum mál/poesi, tað fysisku verðina og kroppin, sum tilsamans mynda grundleggjandi tól listamansins. Ein stór kelda til íblástur er m.a skýmingin, tá ið dagsljósi skiftur frá litum til gráskala, løtan, tá ið alt gerðst kámari og tó enn tíðiligari og verður umskapað til poesi. Tað vit kalla ‘eftirmyndina’, sum er myndin, ið bliknar á nethinnuni eftir at upprunaliga myndin er burtur – hetta skrivar J. W. Goethe um í síni litlæru.
Christiansen roynir eisini at fanga tómleikan, og finnur burturbeindar pappkassar, sum hann síðani ger gipsavstoypingar burturúr ella tekur kopiir av, sum verða skanna inn og printað sum stórskala fotomyndir.
Harumframt arbeiðir Christansen eisini við foto, video/ljóð/tekst, tekstil, grafikki. Tekstilverkini verða litað í ymiskum løgum, so sum blekk, reyðvín, te osv. Hesi verk eru sum kroppar, har ið javnágin eru sum ein koreografi av tyngdarmegini. Við føroyska málinum sum útgangsstøð,i kannar Christiansen, hvussu mál boytist og rekur, tá ið tað verður umsett úr sínum upprunaliga samanhangi og verður tí til nakað annað. Somuleiðis skrivar Christiansen eisini greinar, samrøður o.lík.
Seinast hevur hann sýnt fram í Føroyahúsinum í Keypmannahavn við framsýningini Repeated Passages. Hanging Landscapes. Framsýningar sum eisini kunnu nevnast eru DRESS í Steinprent (2014), LIGHTGREEN, DAYDREAM, EYESHADOW í KHM Gallery, Malmö (2014), The Hot Show Galleri Nicola Wallner, Keypmannahavn (2015), UNDERSTRØM ARoS, Århus (2014) og FAREWELL 427, Riga (2014).


text:
Eftir kunnandi fundin í gjár við Tórshavnar Kommunu fingu feløgini tekningarnar av ætlaðu útbyggjanini av Gundadalshøllini.
Somuleiðis hava feløgini fingið eitt uppskot til ein sáttmála, sum vit skulu taka støðu til
Uppskot til broytingar verður lagt fram til viðmerkingar á eyka aðalfundinum, sum verður mánakvøldið tann 8.des. kl. 20.00
Eyka aðalfundurin verður hildin í Elektron (Staravegur nr.9)
Allir limir felagsins, leikarar og foreldur hava rætt til at koma við viðmerkingum til tekningarnar og uppskoti um sáttmála
Viðmerkingar verða at leggja fram á eyka aðalfundinum
Væl møtt!


text:
Albania
Albania (albanskt: Republika e Shqipërisë) ella Lýðveldið Albania er eitt lýðveldi í Suðurevropa. Høvuðsstaður er Tirana, og londinum hevur umleið 2,8 millionar íbúgvar. Albania hevur mark við 4 lond: Í norðri hevur Albania mark við Montenegro, í eystri við Kosovo og Makedónia, og í suðri við Grikkaland. Høvuðsmálið er albanskt. Stórur partur av Albania er fjallalendi.
Innihaldsyvirlit
Søga[rætta | rætta wikitekst]
Í øldir stóð landið undir Osmannaríkinum, og tá ið turkar fóru haðan í 1913, var Albania illa fyri á øllum økjum; har vóru hvørki vegir ella jarnbreytir, og ídnaður var eingin. Næstan alla 20. øld hevur Albania verið fasistisk kongsveldi og kommunistisk einaræðisland. Í 1991 vóru fræls val. Albanar stríðast nú við at umskipa búskapin og menna landið.
Frá 1944 til 1985 stýrdi kommunistiski einaræðisharrin, Enver Hoxha (16. oktober 1908 – 11. apríl 1985), Albania. Meðan hann stýrdi, varð landið fullkomiliga avbyrgt frá hinum londunum í Evropa. Markið til gamla Jugoslavia og Grikkalands varð stongt, og eisini varð alt samband við Italia bannað. Eftir 1960 hevði Albania bara handilssamband við Kina, og allur flutningur skuldi bara fara um teir báðar havnabýirnar Durres og Vlore. Kommunistarnir mentu stálídnaðin, men lótu landbúnaðin liggja á láni og gjørdu annars einki at menna landið.
Fólkið[rætta | rætta wikitekst]
Ættin ella húskið hava nógv at týða í Albania, og bara fá ár eru síðan, at myndugleikarnir eggjaðu hjúnum at eiga mong børn. Frá barnsbeini verða albanar lærdir at verða orðhaldnir, á albanskum "besa". Stendur maður ikki við sítt orð, til dømis í einari handilsavtalu, er tað stór skomm.
Búskapur[rætta | rætta wikitekst]
Albania er ímillum allar fátækastu lond í Evropa. Lítið arbeiði er í Albania, og lønin er lág. Um triðingurin av fólkinum arbeiðir í landbúnaðinum, hin triðingurin arbeiðir í ídnaðinum og tænastuvinnuni. Seinastu árini eru mangir albanar farnir til Grikkalands og Italia at arbeiða.
Landafrøði[rætta | rætta wikitekst]
Meginparturin av landinum er fjallalandi og einans nýtiligt sum geitar- ella seyðabeiti.
Landslutir[rætta | rætta wikitekst]
Sí eisini[rætta | rætta wikitekst]
- Tirana
- Evropa
- National Tourism Organization Albania's official website for travel & tourism information.


text:
Tróndur Arge 06.12.2017 (19:21)
KÍF fær helst profil aftur
Fríði Weyhe er á veg aftur til KÍF, sum hevur fingið eina heldur vánaliga byrjan upp á kappingarárið í ár. Sterki bakkurin hevur síðani summar spælt við Frederikshavn, men tað gongur illa at fáa spælitíð.
- Ja, eg havi brúk fyri spælitíð, um eg skal blíva við at menna meg og tíma at spæla hondbólt, men dreymurin at sleppa uttanlands aftur er ikki uppgivin, sigur Fríði Weyhe.
Hann var ein av U21 landsliðspælarunum, sum var við í Algeria, har hann saman við øðrum fekk sítt gjøgnumbrot. Sterki bakkurin vil gjarna stríðast fyri sínum plássi, men í løtuni sær út til, at tað er til onga nyttu.
- Síðstu tíðina hevur tað virkað sum eg fari longri og longri vekk frá spælitíð, hóast eg haldi at eg burdi komið tættari, tí spælið og úrslitini hava ikki verið góð. Eg veit ikki um venjarin ikki trýr upp á meg, men hann hevur øgiliga ringt við at geva mær ein møguleika at prógva meg, sigur Fríði Weyhe.
KÍF fekk eina óvanliga vánaliga byrjan í ár, har liðið einki stig fekk í fyrsta fjórðinginum. Nú sær eitt sindur betri út, eftir at liðið hevur vunnið á bæði H71 og Kyndli, men enn er langt upp til tvey bæði fremstu plássini.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Greinir
Heitt kaka - kekk! Teppi - kekk! Ein góð bók - kekk!
Ert tú millum hepnu vinnararnar?
Hoyr og síggj Hannes spæla klassiskan guitar!
- Mann verður ongantíð ov vaksin til at hyggja at jólakalendarum, heldur níggju ára gamla Ranja.
Nú kunnu børn og ung ringja 116 111, um tey hava brúk fyri onkrum at tosa við. 116 111 er eitt nummar, ið er lætt at minnast og tað kostar einki at ringja til tað.
- Eg eri ein heilt annar persónur enn, tá ið eg fór avstað. Eg eri blivin meiri sjálvbjargin og havi fingið meiri sjálvsálit.
Ræðsla og óhugni hoyrir Halloween til, men tað kann eisini blíva ov nógv av tí góða.
- Mær dámar best at spæla hondbólt, tí tað gongur skjótt fyri seg, og nógv ferð er á spælinum, sigur 12 ára gamli Sofus í Selvindi Nattestad av Strondum.
Hwarang Føroyar er fyrsta og einasta takwondofelagið í Føroyum, og tað er fyri hetta, at Høgni er skýrdur gerandishetjan 2017.
Ein varð stongdur av eini deyðsvanlukku. Hinir eru bara RÆÐULIGIR. Her eru seks alvorliga sjúkir vatnrussjibanar.
Hjá summum merkir eitt nýtt skúlaár ikki bara ein nýggj skúlastova og nýggir lærarar. Tað merkir eisini ein nýggjur skúli, nýggir vinir og nýggir vanar.
Alt ov fáar gentur rokka ella spæla ljóðføri, ið larma. Men gentur skulu tora! Tær skulu tora at spæla trummur, klaver, bass, gittara ella júst tað, tær hava hug til.
Vandamikil evni kunnu vera í summum fidgetspinnarum. Teir lúka tí ikki krøvini, sum eru til leikutoy. Hetta vísur ein nýggj donsk kanning.
Beint eftir ólavsøku vóru vaksin og børn úr Beijing á vitjan í Føroyum. Endamálið við ferðini var at kanna og síggja, hvussu skótarørslan hjá okkum er bygd upp og skipað.
Fyrst strikaði Taylor Swift allar sínar postar á sosiale miðlunum, og vikuna eftir kom hon aftur við einum braki!
Veitst tú hvør var mest spældi sangurin á Spotify í summar?
Sangarinnan Rihanna hevur lagt ætlan saman við forsetanum í Fraklandi eftir, at tey bæði hittust fyrr í summar.
Fyri summarferiuna fekk Vágs skúli ein 3D-printara, ein 3D-skannara og eina teldu í gávu frá einum íslendskum pari.
Tað er hóskvøld og eg geri meg kláran til fyrsta festivaldagin. Eg veit bara ikki, hvat eg skal fyreireika meg til. Sum nú er pissregnar tað her í Havn, og sum eg sá í Degi & Viku í áðni, so regnar eisini í Klaksvík.
Síðstu myndirnar frá G! á hesum sinni.
Stjóra fjøldin av fólkið byrjaði longu at savnast ein tíma áðrenn konsertina, og kl 24.30 var tjokkfult! G! fyriskiparar siga eisini, at hetta hóskvøldið er helst mest seldað hóskvøld nakrantíð, tey 16 árini G! hevur verið.
Í ár hava vit (eisini) sett okkum fyri at taka myndir saman við teimum kendu, sum vit hitta á vegnum. Her eru nakrar av teimum fyrstu myndunum😊
-Eg vænti ikki, at nakar annar aldurbólkur sendir líka nógvar myndir, sum vit, og tí er hetta átakið akkurát nakað fyri okkum.
Hetta ljóðar ikki, sum nakað, sum man í veruleikanum kann – at fara á G! og í kirkju í senn. Men jú!
Tað er hóskvøld, tað regnar ikki í løtuni, og nærum øll bíða bara eftir høvuðsnavninum Mø ...
Eftir at hava spælt 245 milliónir dollarar inn upp á eitt vikuskifti, svarandi til slakar 1,5 milliardir krónur, fer Black Panther væntandi at seta øll met í atgongumerkjasølu.
Summafuglar í búkinum, eygu, ið møtast, og ivi. Alt hetta og meira aftrat følir tú, tá ið tú ætlar tær at spyrja um kjans. Tað kann vera bæði spennandi og ringt alt í senn. Tað vita Maria, Eiri og Elin.
So er bara at leggja í vaðið og fara at lesa! Í blaðnum hesaferð er eitt sindur av hvørjum: kærleiki, ítriv, met, skúlating, Lítla havfrúgvin og Herkules og alt møguligt annað spennandi😀
Ert tú ein av teimum 15, sum fara at mála á Torginum í SMS? Høvuðsvinningurin er eitt gávukort á 2.000 krónur, og nummar 1, 2 og 3 fáa eitt atgongumerki il Voxbotn.
Hvítar, vakrar og villar. Og so er hon størsta ránsdýrið, sum livir á landi.
Kunnu stingir í búkinum vera krabbamein? Og hví havi eg ilt í nakkanum? Tveir STROK-lesarar siga frá síni ræðslu fyri at fáa eina ringa sjúku.
Um tær vinna, sleppa tær at umboða Danmark í evropiska grand prixnum, sum verður í Portugal í mai.
YouTube straffar Logan Paul fyri at leggja eitt videobrot út.


text:
Uppskot til løgtingslóg um veiðigjald
Svar frá Føroya Arbeiðsgevarafelag
Ummæli av lógaruppskoti um veiðigjald
Føroya Arbeiðsgevarafelag (FAG) takkar fyri møguleikan at ummæla uppskot til løgtingslóg um veiðigjald.
Sum FAG í s.v. fiskivinnunýskipanina hevur víst á, heldur felagið tað grundleggjandi vera rættari at skatta ein part av tilfeingisrentuni, heldur enn at skipa eina uppboðssølu, og tað er tí positivt at eitt uppskot um skatting av tilfeingisrentuni nú fyriliggur.
Felagið hevur tó hesar yvirskipaðu viðmerkingar til fyriliggjandi uppskot um veiðigjaldið:
- Lógaruppskotið tekur ikki hædd fyri sveiggjunum í fiskivinnuni
Føroya Arbeiðsgevarafelag heldur, at útrokningin av tilfeingisrentuni má taka hædd fyri teimum sveiggjum, sum eru í fiskivinnuni. Tí er tað ikki rætt at grunda útrokningina av tilfeingisrentuni á eitt einstakt ár. Tá verður hædd bert tikin fyri teimum góðu árunum, meðan tey ringu árini onga ávirkan hava á útrokningina av veiðigjaldinum.
Fyri at taka eitt einfalt dømi, so kunnu feløg í einum bólki verða hart skattaði av einum yvirskoti í bólkinum á 40 mió kr í ár 3, hóast bólkurin frammanundan hevur haft eitt undirskot á 20 mió kr um árið í ár 1 og ár 2. Verður útrokningin av veiðigjaldinum bert grundað á tær 40 mió kr. í ár 3, uttan at taka atlit til undirskotið í ár 1 og 2, merkir tað í veruleikanum, at feløg í hesum bólki kunnu koma at rinda veiðigjald fyri ár 3, hóast bólkurin tey 3 árini tilsamans ikki hevur haft nakað yvirskot yvirhøvur.
Í vanliga partafelagsskattinum verður hædd tikin fyri hesum, við at tað ber til at framflyta skattligt hall. Líknandi skipan eigur at verða galdandi fyri veiðigjaldið, sum kann tryggja at einstøk góð ár ikki verða skattaði órímuliga hart.
Eisini kann nevnast, at tá veiðigjaldið skal gjaldast, kunnu umstøðurnar verða broyttar munandi í mun til tað árið, sum verður nýtt sum útrokningargrundarlag. Við t.d. lækkandi fiskaprísum ella stórum niðurskurði í kvotunum, kann eitt veiðigjald grundað á viðurskiftini tvey ár áðrenn gerast steinur omaná byrðu.
- Gjaldið er ov høgt
FAG heldur tað er vera at taka ov rívan til, tá 70% av roknaðu tilfeingisrentuni í einum einstakum ári skal rindast í landskassan. Ikki minst tá tilfeingisrentan, sum nevnt omanfyri, verður roknað við støði í einstøkum góðum árum, heldur enn yvir eitt longri tíðarskeið. Eisini kann vísast á, at sonevnda intramarginala rentan ikki eigur at verða skattað.
- Uppboðssølugjaldið eigur ikki at vera tengt saman við veiðigjaldinum
Sum FAG aðrastaðni hevur víst á, er stórur vandi fyri, at uppboðssølugjaldið verður ov høgt í mun til veruliga virðið á fiskirættindunum. M.a. tí eigur uppboðssølugjaldið ikki at verða tengt saman við útrokningini av veiðigjaldinum.
- Veiðigjaldið eigur at fara í búskapargrunnin
FAG heldur tað vera umráðandi at áseta í lógini, at inntøkurnar frá veiðigjaldinum fara í búskapargrunnin. Á henda hátt eru størri sannlíkindi fyri, at tað verða langtíðaratlit til eina búskaparliga burðardygga fiskivinnu, sum eru avgerandi, heldur enn stutttíðaratlit til fíggjarlógina fyri komandi ár. Freistingin at skrúva uppá skattingina av tilfeingisrentuni fyri at fíggja nýggj tiltøk á fíggjarlógini verður tá sannlíkt minni, eins og sveiggini á inntøkusíðuni á fíggjarlógini verða minni.
- Skipanin tykist umsitingarliga tung
Uppskotna skipanin verður sannlíkt tung at umsita, bæði hjá TAKS og serliga hjá feløgunum í fiskivinnuni. Tá tað í lógaruppskotinum á summum økjum verða gjørdar ávísar metingar, tillagingar og avrundingar, eigur tað at bera til at koma fram til eina skipan, sum er einfaldari at umsita.


text:
15. apríl 2018
Mansliðið hevði ikki hug at spæla seinasta dystin.
Har var einki at spæla fyri annað enn heiðurin, tá ið mansliðið tók móti strandingum. Kortini spældu vit ein fínan fyrra hálvleik, ið vit greitt vunnu 12-8.
Men í seinna hálvleiki steðgaði fullkomliga upp. Tað eydnaðist okkum ov sjáldan at koma til líkinda málmøguleikar, og hóast vit vardu væl, so kundu strandingar spakuliga minka um munin so hvørt. Teir fingu javnað til 18-18, áðrenn teir avgjørdu dystin til 21-23 í einum spennandi dystarenda, har vit kanska skiftu í so nógvar av berandi leikarunum út.
Men aðrir sluppu at royna seg, og serliga Rani spældi ein sera góðan dyst í álopinum hjá okkum í dag. Hann skoraði fimm mál í einum málfátækum dysti, og flestu av málunum komu av knøppum, hørðum og sannførandi skotum. Hann vísti veruliga, at hann er á rættari leið.
Ósigurin var annars ikki hitt størsta vónbrotið. Alt snýr seg um finalurnar í næstu viku, har allir menn skulu vera til reiðar. Vit dragast við skaðar, og einki bendir á at Pætur ella Hilmar Leon kunnu spæla finalurnar.
Vit sóu Jens aftur í málinum í dag, og tað var hugaligt. Vònandi er hann á toppinum í næstu viku.
Vit venda aftur á heimasíðuni um upphiting til finalurnar.
23. apríl
23. apríl
22. apríl
21. apríl
19. apríl
18. apríl
18. apríl
15. apríl
15. apríl
Hondbóltsfelagið H71
Hoyvíkshøllin
Postsmoga 1067
FO-188 Hoyvík


text:
Veitst tú, hvussu títt bakljós virkar
mentan16-10-2017 - 11:16 - Jóanis Nielsen
Kanska hevur tú onkuntíð koyrt aftan fyri bil við sløktum bakljósi og undrast, tí tað hevur verið skýmligt. Taðkann skapa vandamiklar støður, um bakljós ikki eru tendrað í til dømis skýming, regni og mjørka, og bilar aftanfyri ikki síggja teg.Í hesum døgum eggjar Ráðið fyri Ferðslutrygd tí fólki tilat kanna, hvussu bakljós teirra virka og at tendra tey.
Ein partur av orsøkini er, at ES inntil í 1. juli 2016 bert setti krav um at framlyktir tendraðu sjálvvirkandi, tá tú tendrar bilin. Hetta var galdandi fyri bilar framleiddir frá 2011. Ein av grundgevingunum fyri hesum var, at minkaða nýtslan av bakljósi skuldi hava jaligt árin á umhvørvið við minni nýtslu av brennievni og harvið minni CO2-útláti.
Nakrir bilar eru soleiðis innrættaðir, at bakljósini tendra sjálvvirkandi, tá tað tørvar. Í øðrum verður bilførarin mintur á at tendra ljósið, til dømis við at tað ikki er ljós í tólborðinum. Trupuleikin við summum av bilunum er, at bakljósini ikki tendra sjálvvirkandi, fyrr enn tað er rættuliga myrkt. Trupulleikin sæst serliga í skýming, toku, kavaroki ella lutvís upplýstum tunlum, við tað at her tenda bakljósini ofta ikki.
- Tað er eyðvitað skjótt at gloyma, tá vit í mong ár hava verið von við at ljósini tendra sjálvvirkandi. Harumframt er tað ikki ólógligt at koyra við sløktum bakljósum, tá tað er ljóst. Trupululleikin kann so koma, tá tað til dømis skýmir, fer at regna ella tú koyrir inn í ein tunnil. Tá er ikki altíð, at bakljósini tendra í bilum framleiddir millum 2011 og 1. juli 2016, sigur Brynhild Høgnadóttir úr Ráðnum fyri Ferðslutrygd.
Frá 1. juli 2016 kom ES-regla í gilidi, sum álegði bilframleiðarum, at bæði framjós og bakljós á øllum nýggjum bilum skuldi tendra sjálvvirkandi. Reglan skal fyribyrgja vanlukkur orsakaðar av manglandi ljósi. Men enn koyra nógvir bilar á vegunum, sum eru framleiddir áðrenn.
Góð ráðHevur tú bil, har bakljósini ikki altíð tendra sjálvvirkandi:
• Kanna, um til ber at innstilla bilin, so bakljósini altíð tendra, tá tú tendrar bilin
• Ella ven teg við altíð at tendra bakljósini, tá tú tendrar bilin.
• Sært tú ein bil uttan ljós aftan: Blinka eina ferð vil langljósunum fyri at minna bilføraran á at tendra bakljósini.


text:
Innbjóðing til dómaraskeið
Hevur tú hug at verða partur av tí fantastiska spælinum, er møguleiki at luttaka sum dómari ella hjálpardómari. Í næstum verður skeið her vesturi, helst yvir nøkur kvøld, íalt 15 tímar.
Undanfarin ár hava hesi skeið verið hildin í FSF húsinum í havn. Soleiðis verður ikki í ár. Ætlanin er at koma út til feløgini at halda skeiðini, tó í FSF húsinum fyri feløgini í havn.
Skeiðið er mett at vara í 15 undirvísingar tímar. Ætlanin er at deila tað upp í nøkur kvøld, har undirvís verður umleið fýra tímar hvørt kvøld. Írokna er nakað av verkligari undirvísing á vølli og próvtøkan.
Tilmelding er hjá Jarnhold, tel. 590707 ella á facebook, ella á 07vestur@07vestur.fo.
Um skeiðið:
Grundskeiði er grundarsteinurin í útbúgvingini fyri tann sum vil virka sum fótbóltsdómari..
Endamál:
Endamáli við útbúgvingini, er at geva næminginum teoretiskan og praktiskan førleika ,fyri at kunna virka sum fótbóltsdómari og ella hjálpardómari.
Tíð og staður:
Útbúgvingin tekur 15 tímar, býtt yvir nøkur kvøld/vikuskiftir og fer fram í feløgunum ella FSF húsinum, fyrsta kvartali av árinum.
Upptøku krøv:
15 ár, fyrimunur er um næmingurin hevur tikið grundskeiðið “Dómarin”.
Útbúgvingin gevur frálæru í:
Dómari
Fótbóltslógin, 17§´ir sum eru deild í fýra høvusevnir:
-Byrja (seta í gongd)
- Rangstøða
- Fríspark
- Málmaðurin
Tekn/tekn geving (Dómari)
Fyrisiting ( Dómaraseðil vm.)
HD-dómari 1
Hvat skal veitrast fyri og hvussu.
Tekn og kropsmál
Tulking av rangstøðu. (video/DVD)
Útskifting
Felags
Praktik á vøllinum/samarbeið
Upphiting
Próvtøka
Førleikar.
FSF dómari kann døma ungdómsdeildir, 3.deild, 2.deild og Kvinnudeildina.
At hava við.
Tað er neyðugt at hava venjingarbúna og uttandura skógvar við. FSF letur lógbók og skriviamboð.


text:
Eitt FM skal vinnast á heimavølli, so sleppur felag, fjepparar og lið at hátíðarhalda tað á heilt rættan hátt. Eg var í Gundadali í dag, og upplivdi dystin millum tvær av kempunum í føroyskari fótbóltssøgu bresta saman í einum lagnudysti, ið endaði við at avgera bæði meistaraheitið og nokk eisini niðurflytingina.
Nú byrjar kappingarárið í fótbólti aftur, tað verður spennandi. Eg hugsaði, at hetta var ein fín løta at minnast aftur á 2013, tá árið endaði við FM til HB. Eg skrivaði ein blogg tá: hann kanst tú lesa her
Úr lippukassanum
Eg lati lokið upp á lippukassanum og stingi hondina niður og taki fram brot úr onkrari grein úr savninum


text:
Talv FM-2017: Helgi Dam Ziska liggur fremst við 3½ stigi
ítróttur14-04-2017 - 22:04 - Jóanis Nielsen
Í næstseinasta umfari í dag telvaðu Helgi Dam Ziska og John Rødgaard javnt ímeðan Høgni Egilstoft Nielsen vann á Martin Poulsen.
Høgni Egilstoft Nielsen møtir John Rødgaard í morgin og Helgi Dam Ziska skal telva ímóti Martin Poulsen.
Um so verður, at Høgni vinnur á John Rødgaard og Martin Poulsen vinnur á Helga Dam Ziska, so verður umdystur ímillum Høgna og Helga, men um Høgni einki fær búrturúr ímóti John, so er Helgi Dam Ziska FM-vinnari
Seinasta umfar byrjar kl. 11 í morgin.
Støðan eftir umfar 5 - Landsliðsbólkurin
Viðmerkingar:
Tie Break1: Sonneborn-Berger-Tie-Break variable
Tie Break2: Direct Encounter (The results of the players in the same point group)
Tie Break3: The greater number of victories
6. Umfar tann 2017/04/15 kl. 11:00Bo.Nr.RtgNavnÚrslitNavnRtgNr.142335
IMRodgaard JohnFMNielsen Hogni Egilstoft23072212222
FMPoulsen MartinGMZiska Helgi Dam25533


text:
- Tíðindi, mentan og ítróttur
Keypir tú eisini bil hesar mánaðirnar?
Keypir tú helst nýggjan bil, tá summarið nærkast, so ert tú í øllum førum ikki einsamallur um at gera tað. Tað vísa tøl hjá Akstovuni fyri 2016.
Juni í 2016 var nógv tann besti mánaðurin hjá bilseljarum í Føroyum. Tá vórðu til samans 229 nýggir persónbilar skrásettir í Føroyum.
Føroyingar keypa eisini nógvar nýggjar bilar teir báðar mánaðirnar frammanundan. Tað vil siga apríl og mai, sum tað eisini sæst í grafikkinum her.
Greinin heldur fram niðanfyri
Ringast stóð til í oktober mánað, tá bara - í mun til juni - 117 nýggir persónbilar í Føroyum fingu nummarplátur, vísa tølini hjá Akstovuni.
1.971 persónbilar vórðu seldir í Føroyum í 2016. Mest seldi bilurin í Føroyum í fjør var Mitsubishi ASX. Teimum vórðu til samans 116 seldir av.
Hent at vita: Klikka á bláu prikkarnar í grafikkinum í greinini, vilt tú hava neyv tøl fyri hvønn einstakan mánað í 2016 í yvirlitinum omanfyri.


text:
Bókasavnið á Náttúruvísindadeildini
Bókasavnið hjá Náttúruvísindadeildini er staðsett í Nóatúni 3.
Til ber eisini at leita í ymiskum náttúruvísindaligum savnstænastum á netinum - leinki til høgru.
Útlán
Bókasavnið hjá Náttúruvísindadeildini er eitt stovnsbókasavn uttan alment útlán.
Møguleiki er tó hjá lesandi og starvsfólki at læna tilfar við at útfylla ein seðil.
Leita í talgildu skrásetingini av tilfari.
Til ber at leita eftir bókum í bókasøvnum hjá Setrinum í hesum leitigrunni.
Bókavørður
Herluf Hansen, bókavørður, er knýttur at bókasøvnunum á Føroyamálsdeildini, Søgu- og samfelagsdeildini, Sjúkrarøktarfrøðideildini og Náttúruvísindadeildini.
Herluf Hansen hevur fakligu røktina av bókasøvnunum um hendi. Hetta fevnir millum annað um vegleiðing, skráseting og útvegan av tilfari.
Sambært samstarvsavtalu frá 1994 og seinni dagførd, er bókavørðurin hjá Setrinum fakliga knýttur at Landsbókasavninum.
Bókavørðurin er at hitta
Bókavørðurin er at hitta á Náttúruvísindadeildini mánadagar 10-15. . Samband fæst annars við bókavørðin á telefon +298 292580 og telduposti herlufh(at)setur.fo.


text:
Fyri tjúgu árum síðani gav Føroya Skúlabókagrunnur í samstarvi við UNICEF út bókina Hond Fatimu, sum Harry Davidsen týddi. Nú so nógvur ágangur er á muslimar og Koranina er vert at gáa um hesa bók.
Tá bókin kom út, varð hon lýst soleiðis:
Fatima býr í Marokko. Trúgvin í Marokko nevnist islam. Profeturin Muhammed stovnaði islam í 7. øld. Mong børn í Marokko byrja í einum koranskúla, tá ið tey eru 4-5 ára gomul. Bókin er um dagliga lívið í tí lítlu bygdini, har Fatima býr. Aftast í bókini eru tvær síður við upplýsingum um landið Marokko og um arbeiðið hjá UNICEF har. Bókin kann eisini nýtast til evnislesnað.
(frá: www.fsg.fo)
Tað var høvuðseingilin Gabriel, ið gav Muhammed boð frá Gudi. Men Muhammed dugdi ikki at skriva, so hann segði dóttrini Fatimu alt, ið sær varð boðað, og hon skrivaði tað. Soleiðis varð heilaga bókin hjá islam til, hon eitur Koranin. Fatima hevði fimm fingrar á hondini. Teir ímynda tí tey fimm boðin í islam:
1) Tú skalt trúgva á Gud (Allah), og at Muhammed er profetur hansara
2) Tú skalt biðja fimm ferðir um dagin
3) Tú skalt geva fátækum gávur
4) Tú skalt svølta ein mánað um árið
5) Tú skalt fara til heilaga býin Mekka, um tað er gjørligt
Hesi viðurskifti kenna vit jú lættliga aftur úr Gamla Testamenti. Í so máta man Móses vera fremsti persónur at sameina kristin og muslimar. Móses kunnu vit eisini lesa um í litríku bókini Móses í myndlistini, sum kom í fjør.
Tað var UNICEF, ið tók stig til bókina um Hond Fatimu, sum Harry Davidsen týddi og Føroya Skúlabókagrunnur gav út í 1989. Bókin um Fatimu kostar bara 56,00 krónur. Men Margit Jacobsen á Bókamiðsøluni sigur, at bara tríggjar eru eftir. So kanska er vert at prenta bókina uppaftur.


text:
Hóast alt er stórt í Texas, er Hereford ein lítil býur. Her búgva einans 15.000 fólk, men so mikið meir er av neytum og korni. Her eru stórbóndir við hópin av sprøklutum neytum so langt eygað sær og risa stórar korngoymslur síggjast allastaðni. Og so lastbilar, ið koyra korn og neyt aftur og fram. Hóast kendur um allan heim, er einasta sertifiseraða Angus matstova í býnum Dakota's Steakhouse, sum lat upp fyri einum mánað síðani. Somu fólk hava í fýra ár rikið eina líknandi matstovu í grannabýnum. Neytakjøtið, tey borðreiða við er skorið sama morgun og tilgjørt eftir øllum matlistarligum reglum. Rocky Rocha, í reyðum kolli, og Miguel Martinez, í svørtum kolli, greiða okkum frá um matskránna og feittmarmorering í júst hesum slagi av kjøti.
Ein einføld filet mignon smakkaði himmalskt. Afturvið fingu vit salatbland við ranch dressing og diet coke. Ikki tí, vín kundi tú keypa, men økið er turrlagt, dry, so tú skalt limast inn í ein klubba í barrini, fyri at fáa vín á borðið. Júst sum í gomlu føroysku klubbadøgunum. Starvsfólkini á hesu hugnaligu matstovu gjørdust so forvitin at vita, hvørji vit vóru at so við og við savnaðust tey øll um okkara borð. Tá tey hoyrdu um Føroyar og at vit skrivaðu ein ferðablogg, fór leiðarin Susie beint eftir einari farteldu við tráðleysum internetsambandi. Og so at vísa teimum tað, ið tygum kæri lesari, lesur nú. Myndirnar tók Terje. Flestu teirra høvdu ikki ferðast aðrastaðni enn her norðuri í Texas. Bara Susie, í bláari troyggju longst til vinstru, ferðast dagliga um markið, tí hon býr í New Mexico og koyrir til og frá arbeiði hvønn dag. Tey vóru púra burtur í føroyska landslagnum, regni, mjørka og brimi. So dygga álitisváttan fingu vit, at innan vit fóru, skuldu vit síggja køkin. Sum sagt so gjørt. Hetta var ein stuttlig løta, ikki bara fyri góman men eisini fyri minnið.
Við til søguna um Hereford í Texas hoyrir eisini tann veruleiki, at her er óvanliga nógv fluor í vatninum. Av natúrligum ávum kunnu fólk drekka seg frá holum í tonnunum. Býurin hevur verið kallaður The Town Without a Tootache, býurin uttan tannapínu. Mest sum til stuttleika fór eg á heilsumiðstøðina at spyrja eftir tannlækna. Jú, her vóru tríggjar smáar tannlæknastovur í býnum, hin kendasta var hon hjá David J. Purdy á West Park Avenue. Men fríggjadagur er og tí er helst stongt, fekk eg at vita. Gott eg ikki hevði tannapínu, men bara vildi hava eina mynd úr tannapínuleysa búffstaðnum Hereford í Texas


text:
- 124Shares
Hjartaliga tillukku við "Heiðursgávu Landsins 2017" Frits Johannesen! Takk fyri títt megnar avrik, tín ótroyttandi skapanarhug og títt fevnandi og kveikjandi lindi.
Samstundis ynskja vit eisini Konni Kass tillukku við heiðrinum sum "Ungt listafólk 2017" og Barbaru í Gongini tillukku við "Mentanarvirðisløn Landsins 2017".
Við hesum orðum handaði Rigmor Dam, Landstýriskvinna í Mentamálum Fritsi heiðursgávuna í kvøld:
Heiðursgáva Landsins 2017 - Frits Johannesen
Heiðursgáva Landsins 2017 verður latin Frits Johannesen, fjøllistamanni við hesi grundgeving:
Av og á síggja vit, at eitt stað verður serliga gávað, tí ein ella fleiri av teimum, sum har búgva, eru ómetaliga væl fyri listaliga. Hetta ávirkar lættliga ung sum eldri og setir síni spor í alt umhvørvið, ja, sæst aftur gjøgnum fleiri ættarlið.
Frits Johannesen er ein teirra. Sum barn av sínum heimstaði Fuglafirði, hevur hann búð har alt sítt lív, og har hevur hann virkað sum lærari frá 1967 til 2008. Serliga í lærugreinunum sangi, tónleiki og myndlist, tvinnaði Frits skjótt tað pedagogiska við tað kreativa. Støðið varð lagt, og børnini gleddu seg at fara í skúla.
Frits Johannesen er tann ótroyttiligi granskarin, har hansara kynstur er at kanna allar møguleikar, sum liggja í tí at skapa og bera fram í skrift og talu. Myndlist, sjónleikur, skaldskapur, sangur og tónleikur eru alt treingir, sum Frits Johannesen leikar so yndisliga og fagurt á. Hann er ríkt gávaður, og tað heldur hann ikki fyri seg sjálvan, men ber tað ósjálvsøkið og gleðiliga víðari. Víðari til skúlabørnini. Víðari til ungdómin, bygdarfólkini og nærumhvørvið við framførslum, framsýningum og listaligum prýði. Og soleiðis eisini víðari til alt Føroya fólk.
Frits lærdi næmingarnar at syngja og spæla ymisk ljóðføri, tekna og mála, yrkja og skriva. Umframt hetta hevur hann sjálvur skrivað seks sangleikir, sum hava verið framførdir í Fuglafjarðar skúla.
Sum kórleiðari var Frits primus motor hjá Fuglafjarðar gentukóri, ið byrjaði at syngja í 1980. Tá ið hann legði dirigentstavin frá sær í 2001, var talan um eitt serliga gott kór, sum hevði gjørt tilsamans 12 konsertferðir í Norðurlondum og Týsklandi. Kórið hevur ein serligan lokalan stíl við uppruna í føroyskum løgum. Hóast mong ár eru gingin, liva upptøkurnar enn sum ein delikatessa úr Fuglafirði við sínum runda og milda klangi.
Fjøllistamaðurin og eldsálin Frits Johannesen hevur altíð verið til reiðar at lyfta, stuðla, eggja og skapa. Hetta hevur verið og er mergurin í øllum lista- og mentanarlívi bæði í nærumhvørvinum og í landinum sum heild.
Fyri hetta avrikið fær Frits Johannesen Heiðursgávu Landsins 2017.
http://www.mmr.fo/kunning/tidindi/heidursgava-landsins-2017-frits-johannesen/


text:
Gulak Andrias Jacobsen fer eftir summarsteðgin til SønderjyskE í Danmark!
Eftir at hava verið við til at leika U16 hjá KÍ víðari til finaluna um Blaðberasteypið 2017, so liggur leiðin hjá Gulak Andrias Jacobsen, sonur Ruth & Kári Regin Jacobsen, til Danmarkar, har hann næstu árini verður partur av SønderjyskE í Haderslev.
Tá ið útlendsk feløg hyggja til okkara, so gera vit okkurt rætt í Føroyum. Seinasti dystur hjá Gulak fyri KÍ í hesum umfarinum, verður í morgin við Margáir, har hann verður partur av okkara U18 hópi. Nevnast skal, at Gulak kom inn til sín fyrsta U18 dyst fyri hálv aðru viku síðani, har hann skoraði 3-0 málið ímóti AB.
KÍ ynskir Gulak bestu ynskir víðari á yrkisleið sínari, og vónar einaferð at síggja hann aftur í okkara búna!


text:
Tíð: Leygardag kl. 14.00 - 17.00
Stað: heima hjá Jórun Ei Johannesen á Hellunum 12
Um viðrar verður gongutúrur úr Fuglafirði og yvir á Hellurnar kl 11. Ferðaleiðari
verður við á túrinum og matpakki til luttakrarnar. Eisini ber til at fara við bili.
Boða okkum frá, um tú fert til gongu ella ynskir at vera koyrd.
Undirvísari: Linda á Marknagili Debes FO
Hendan verkstovan er fyri tey, sum áður hava roynt dupultbinding, men ynskja at koma eitt stig víðari.
Tað er hópin av møguleikum, tá tú dugir at binda dupultbinding.
At hava við:
2 kontrastir litir, hosutógv er best - og passandi stokkar
Undirvíst verður á føroyskum og donskum - og eg skilji eisini enskt


text:
Við jøvnum millumbilum tekur kjak seg upp um, hvussu framtíðar raksturin av verandi undirsjóvartunlum skal skipast, eftir at teir eru afturgoldnir.
Líka síðani farið varð undir teir báðar verandi undirsjóvartunlarnar, hevur tað ligið í kortunum, at almennu partafeløgnini, sum eiga og reka tunlarnar, skuldu avhenda tunlarnar til landið, tá teir vóru afturgoldnir.
Viðvíkjandi umsiting av innkrevjingarskipanum, so vísa tølini í roknskapunum hjá partafeløgunum Vágatunlinum og Norðoyartunlinum, at tað við núverandi tunnilsgjaldi kostar umleið 1,40 krónur, fyri at 1,0 króna skal liggja eftir til viðlíkahald. Við øðrum orðum fara tey 40 oyruni til at dekka útreiðslurnar til innkrevjingarskipanina og umsiting av undirsjóvarfeløgunum annars.
Landsverk vísir á, at tunnilsgjald, bummgjald og onnur brúkaragjøld eru skilagóð at nýta til at fíggja størri íløgur, sum bæði verandi og komandi undirsjóvartunlar eru og verða fíggjaðir við. Men tá skuldin er burtur, og gjaldið er komið so langt niður, at tað bert fer til at fíggja raksturin, er ikki talan um eina haldgóða loysn, tí tá gerast umsitingarútreiðslurnar lutfalsliga alt ov høgar, sum víst verður á omanfyri.
Sum er, fer bert ein partur av vegskatti og skrásetingargjaldi til rakstur og viðlíkahald av vegakervinum, sum hesi gjøld upprunaliga vórðu ætlaði til. Pláss er tí fyri eisini at fíggja raksturin og viðlíkahaldið av verandi undirsjóvartunlum við hesum inntøkum.
Um ikki beinleiðis lata verandi vegskatt og skrásetingargjøld fara til vegakervið, og harvið lata verandi akfarsgjøld, sum borgarin longu rindar, fara til rakstur og viðlíkahald av landsins vegum, so er ein annar háttur at fíggja hesar uppgávur at hækka bensin- og oljuavgjøldini á akfør. Við at hækka tey 16 oyru, dekkar hetta rakstur og viðlíkahald av Vágatunlinum. Við at leggja 37 oyru oman prísin fyri liturin, ber eisini til at fíggja rakstur og viðlíkahald av Norðoyatunlinum.
Skulu hesar rakstrar- og viðlíkahaldsútreiðslur krevjast inn yvir vegskattin, uttan at taka upphæddina av fíggjarlógini frá tí, sum longu verður kravt inn, skulu 222 krónur leggjast afturat árliga gjaldinum fyri at fíggja Vágatunnilin. Fyri báðar tunlarnar verður talan um eina hækking á 500 krónur.


text:
Upplýsingar um bústaðin
Blústaður: Skoragøta 2, FO-640 Rituvík. Ídnaðarøki á Rituvíkshálsi.
Stovuhædd sum er 930 m², er innrættað soleiðis: Gongd, framsýningarhøli/skrivstova, køkur/fundarhøli, 2 WC M/K, verkstaður/goymsla, trappur frá skrivstovu (timbur) og trappur frá verkstaði (stál). Uttanfyri er bygt eitt minni rúm til útlufting.
Miðhædd sum er 730 m², er innrættað soleiðis: Skrivstova, skrivstova, verkstaður/goymsla og WC.
Um ognina. Ognin var bygd upprunaliga 2002. Skrivstovubygningurin var bygdur 2013.
Bygningurin er bygdur úr betong. Gólvini á báðum hæddum eru gjørdur úr betong og pussa.
Taki er úr aluminium og tætt tróður. Klædningurin aluminium. Bjálving 150 mm. Innveggir gips plátur. Vindeyguni úr aluminium og plasti. Ein stór ídnaðar hurð.
Hiti frá oljufýring frá 2002. Oljutangi 2.500 litur.
Høg girðing er um alla ognina, umframt breitt portur. Alt uttanum øki er asfaltera. Sera góðir parkeringsmøguleikar.
Ognin er í sera góðum standi, og sera væl hildin.
Bygningurin er sera væl egnaður til verkstað, handil, goymslu og skrivstovu.
Ynski er um at leigumáli heldur fram.
Vælkomin at koma við boði.


text:
Jørðin er álvarsliga sjúk, og tað eru menniskjuni ið hava elvt sjúkuna. Serliga er tað fólkatalið sum er ov stórt. Sjálvandi kundu vit broytt okkara nýtslu, og ikki troytt tilfeingið so nógv sum vit gera, og øll verðið vegetarar, men alt hetta er ímóti okkara náttúru. Vit eru sum vit eru, og tí er helst ongin vón fyri at vit megna at minka so nógv um vakstrarhúsgassini, at tað munar.
Framtíðarútlitini eru ikki góð: roknast kann við at meginparturin av heiminum verður ov heitur og turrur hjá fólki at búleikast á. Nøkur støð kunnu tó roknast við framhaldandi fara vera hóskandi hjá fólki, harímillum Skandinavia, Bretsku oyggjarnar og so nógvar smáar oyggjar.
Alt hetta fer ikki at henda einaferð í framtíðini, men rættiliga skjótt. Tí er tað fávitska at tosa um at hava fingið tamarhald á CO2 útlátinum í 2050, soleiðis sum avrátt varð á veðurlagsráðstevnuni í Bali.
Um bókina hjá James Lovelock: The vanishing face of Gaia – a final warning. Allen Lane/Penguin Books 2009.
Hetta eru døpru forsøgnirnar hjá James Lovelock, ið nú fyrst í mars aftur gav eina bók út um ta livandi jørðina, ið hann nevnir Gaia. Áður hevur hann skrivað fleiri bøkur um Gaia, har hann hevur lýst hvussu øll skipanin á jørðini er ein heild, og at tað er lívið á jørðini sum ger jørðina øðrvísi enn t.d. nærmastu gongustjørnurnar Venus og Mars. Tað er lívið á jørðini sum heldur hitanum støðugan, og um lívið doyr, so fara at verða líka stór hitasveiggj á jørðini sum á grannagongustjørnunum.
Fyri nøkrum árum síðani kom bókin “Hevndin hjá Gaiu” (The revenge of Gaia), har James Lovelock er munandi bjartskygdari enn hann er í seinastu bókini, men har hann tó gjørdi vart við, at veðurlagsbroytingarnar eru svarið frá Gaiu uppá menniskjaskaptu broytingarnar, og at Gaia royndi at koma aftur á beint. Í hesi bókini skelkaði James Lovelock fólk við at vera fortalari fyri kjarnorkuverkum, tí tað í hansara eygum er einasti máti vit kunnu útvega nóg mikið av orku uttan CO2 útlát. Hetta metti hann vera sera umráðandi, fyri at jørðin skuldi koma fyri seg aftur.
Men nú ber av. Í nýggjastu bókini eru vánirnar ringar. Fekk fatur á bókini beint sum hon kom út, og helt James Lovelock vera vorðnan eitt gamalt svartskygt tvørball – líka til tíðindini komu frá fundinum sum verður hildin í Keypmannahavn í hesum døgum, har vísindafólk skulu leggja tey allar nýggjastu úrslitini fram fyri politikarunum – og tað vísir seg at tey siga júst tað sama sum James Lovelock. Rættiliga ræðandi, og lítið hugaligt.
Tiltøk
James Lovelock ivast í, um tað ikki er ov seint at gera nakað fyri at forða teimum ringastu avleiðingunum. Men tó mælir hann til at royna tað sum roynast kann, tí avleiðingarnar eru so ræðandi. Kjarnorkuverk er eitt av tilmælunum, men harumframt verður staðiliga frámælt at brúka orku uppá vindorku, tí vindmyllurnar brúka sera nógv pláss og geva ikki nóg álítandi orku. Hetta plássið, ið vindmyllurnar brúka, skal heldur brúkast til matvøruframleiðslu, tí í framtíðini verður helst neyðugt at økini eru sjálvforsýnandi – serliga tí tað verður bert búgvandi fáa staðni, og tað eru somu støðini sum plantur kunnu vaksa. Og skuldi ikki verið neyðugt við lendinum til matvøruframleiðslu, so er eisini neyðugt við frítíðarlendi, tí í framtíðini verður sera trongt á teimum fáu liviligu plássunum.
At minka um CO2 í atmosferuni verður nevnt at taða høvini, so planktongróðurin verður stórur, og deytt plankton so søkkur niður í djúpið. Fyri at minka um sólarhitan er ein møguleiki er at spræna svávul út í stratosferuna, hetta hevði havt við sær skýggj gerast sum taka nakað av sólarstrálunum og senda tær út aftur í rúmdina. Bæði hesi nevndu uppskot hava verið dúgliga viðgjørd í vísindaligum høpi, men framvegis er ikki semja um hvørt tað er ráðiligt at taka til slík stig, tí óvist er hvørjir avleiðingar eru av hesum – tað er so skjótt at okkurt ikki ber seg at heilt sum væntað, og hvat hendir so? Niðurstøðan hjá James Lovelock er tó, at støðan er so álvarsom, at nærum alt er vert at royna.
Veðurlagsflóttarfólk
Sum nevnt óttast James Lovelock fyri, at meginparturin av tí lendi, sum í dag er nýtiligt til bústað og/ella landbúnaða, í framtíðini verður annaðhvørt oyðimørk ella endar undir kavi, tí havyvirflatan fer at hækka munandi, einar 20-30 metrar, um meginparturin av ísinum á Grønlandi og munandi partur av ísinum á Antarktis tiðnar. Minkandi landøkið fer í fyrsta lagi at gera, at ættarbólkar fara at stríðast fyri at vinna rættindi á økjum, t.d. har vatn er tøkt. Slík stríð síggja vit longu nú fleiri staðni, m.a. í Afrika.
Samstundis koma alsamt fleiri flóttarfólk tvørtur um Miðalhavið til Europa, og væntandi er, at hesi fara at verða uppaftur fleiri. Men samstundis kann roknast við, at Suðureuropa verður ikki so fruktagott longur, tí har verður ov heitt og turt, og at fólk haðani eisini fara at leita sær longur norðureftir…
Verður pláss fyri okkum øllum í framtíðini? Svarið er helst nei, og spurningurin er so hvussu fram skal farast, og hvørji kriteriur skulu brúkast til at loyva fólki at koma norðureftir. James Lovelock sammetir hesa støðu við ein bjargingarbát, sum tekur fólkini av søkkandi skútu, men ikki hevur pláss fyri øllum. Gomlu reglurnar søgdu, at kvinnur og børn skuldu fyrst, meðan skiparin fór niður við skútuni. James Lovelock mælir ikki til at tað skal veljast tilvitað burturúr, hvør skal sleppa við í bjargingarbátin, men at lata natúrligu útveljingina ráða:
“… einaferð seinni í hesi øldini fara tey sum komu undan at røkka eini lítlari havn og stíga av teirra kamelum. Har fara tey kanska at síggja eitt lítið træskip liggjandi við bryggju, skavandi síðuna móti tí harða vegginum á havnini meðan tað dandar við aldunum. Eitt støðugt, svalligt lot boðar frá eini lovandi byrjan á tí næsta vandamikla partinum av ferðini norðureftir. Skiparin sigur onki meðan hesi fólkini stíga umborð á hansara far, men hann veit, at tær nærum ótolandi umstøðurnar í oyðimørkini yvirlivdu bert tey sterku í sinni og skinni, bert tey sterku megnaðu ferðina.”
Framtíðin hjá Gaiu
Hitalagið á jørðini er í javnvág, soleiðis at skilja, at um tað verður eitt sindur ov heitt ella kalt, so henda nakrar tilgongdir, so at hitalagið kemur aftur á beint. Til dømis, gerst tað ov heitt, so verður gróðurin meira, og hann bindir kolevni, so tað verður minni CO2 í atmosferuni, og harvið minni vakstrarhúsárin. Hetta er tann natúrliga skipanin, og tað er tað bundna kolevnið, ið vit hava nýtt sum brennievni, ið nú gevur trupulleikar, tí vit brúka tað nógv skjótari enn Gaia er før fyri at taka ímóti tí aftur.
Hetta hevur so við sær, at javnvágin verður forskotin, og vit kunnu rokna við at tað gerst munandi heitari, ið hvussu er 4°C. Tað er tó ikki fyrstu ferð at slíkt hendir, og heldur ikki fyrstu ferð, at tað er ein ávís vera, sum er orsøk til umfatandi veðurlagsbroytingar. Tann kanska álvarsligastu hendingin í so máta var, tá grønalgurnar komu fram og fóru at brúka sólarorku. Jørðin áðrenn grønalgur/plantur var heit, og atmosferan hevði nógv metan og CO2. Hetta umgjørdu planturnar til oxygen, ið sum kunnugt er ein fortreyt fyri at kunna kynda eld – og tað dugdu menniskjuni at brúka.
“Áðrenn vit fóru at brúka tøkni, vóru vit føði hjá óteljandi verum, bæði stórum og smáum, sum hildu okkara tali niðri. Sostatt var Gaia í javnvág, tí ongin vera slapp at margfaldast uttan fyrilit. Men tá okkara forfedrar byrjaðu at brúka eld at matgera á, fekk ein hópur av smáverum, frá virusum til maðkar, ikki longur teirra náttúrligu føði. Skjótt varnaðust vit, at um eldurin slapp at brenna alla náttina, so helt hann burtur ljónum og tikarum, og at enda fóru vit at brenna niður skógir fyri at gera tað lættari at veiða og at slóða fyri landbúnaði og velting. Hesar hendingar fyri fleiri hundraðtúsund árum síðani eyðmerkja tíðarskeiðið, tá vit brutu reglurnar hjá Gaiu og onki tamarhald longur var á fólkatalinum. Síðani tá hava vit hildið fram at bróta reglurnar.”
Ikki øll eru samd í, at veðurlagið er við at broytast. M.a. hevur verið víst á, at tað er ikki vorðið heitari seinastu árini. Í bókini hjá James Lovelock verður ferð eftir ferð víst á, at ísurin á Norðpólinum er við at bráðna, og hann sammetir henda ís við ísterningin í einum glasi. So leingi nakar ísur er eftir, er drykkurin í glasinum kaldur, men tá allur ísurin er bráðnaður, so hitnar drykkurin skjótt. Ísurin á pólunum bráðnar skjótari enn væntað, umframt at vatnstøðan í havinum veksur skjótari enn roknað hevur verið við.
Spurningurin er, um tað ikki longu er ov seint at venda gongdini, uttan mun til hvussu nógv vit minka um útlátið. Tað merkir tó ikki endan á Gaiu, men tað kann væl merkja endan á mannaættini. Síðan lívið upprann, eru hópin av nýggjum sløgum komin til, og hópin av sløgum eru útdeyð – fer mannaættin at verða eitt av teimum útdeyðu sløgunum, ella fara vit at verða upphavið til eitt nýtt slag, sum umframt at duga tað sum vit duga, eisini dugir at liva sambært treytunum hjá Gaiu? Tað er vónin hjá James Lovelock, og tí vil hann, at dentur verður lagdur á at nøkur okkara yvirliva, so vit kunnu seta eitt nýtt og betri slag við.
Jørðin kann við verðandi hitalagi (í stutta tíð) hava 7 milliardir fólk búgvandi – tað er prógvað við verandi fólkatali – men hvussu nógv kunnu liva á eini 4°C heitari jørð? James Lovelock er ikki bjartskygdur í so máta, og roknar við at 100 milliónir er markið, um vit ikki finna hóskandi tøkni at lívbjarga fleiri við.
… og Føroyar?
James Lovelock nevnir, at um 20 til 30 ár fara tey størsti økini sum eru hóskandi búøki at verða í norður- og suðurtempereraðu økjunum umframt tey arktisku økini, hetta eru lond so sum Patagonia og suður Kili, Kanada, Siberia, Alaska, Norðureuropa, haruppií Skandinavia. Harumframt eru oyggjar so sum Bretsku oyggjarnar, Ný Sæland, Tasmania og nógvar smærri oyggjar spjaddar ymsastaðni.
Henda forsøgnin ljóðar ikki heilt galin fyri Føroyar, tó nógv bygd øki kunnu fara at standa undir í sjógvi, um havið hækkar so nógv sum sagt verður. Ein annar trupulleiki hjá føroyingum verður tó sambært forsøgnunum hjá James Lovelock, at neyðugt verður at vera sjálvforsýnandi við mati, tí økini til matframleiðslu verða so avmarkað, at ongin fer at selja burturav sínum egna avmarkaða tilfeingi.
Sum heild ein sera døpur framtíðarforsøgn, og vit mugu vóna at hon ikki gongur út. Livst so spyrst!


text:
Virus
Eitt virus er ein undir-mikroskopiskur partikkul (millum 20 og 300 nm) sum kan smitta eina kyknu í einari lívfrøðiligari veru. Eitt virus kan bert nøra seg við at smitta eina vertkyknu, sum kunnu verða bæði prokaryotar (t.d. bakteriukyknur) og eukaryotar (t.d. djórakyknur). Nógv virus elva til sjúkur í menniskjum og djórum. Viðgerð er trupul, tí antibiotika nyttar ikki og fá sløg av heilivági finnast, ið virka ímóti virusum.
Innihaldsyvirlit
Samanseting[rætta | rætta wikitekst]
Virus eru, í grundini, samansett av arvatilfari inni í einum proteinhylkið. Proteinhylkið er antin uppbygt sum ein spiralur, so virusið gerst avlangt (helicalt), ella eru proteineindirnar samansettar sum í einum fótbólti, so virusið er runt (icosahedralt). Tað finnast eisini kompleks virus sum hava hvørki av áðurnevndu skapum, men kunnu t.d. hava ein proteinhala ella ein annaleiðis vegg.
Nøkur hava eisini ein lipid dupultlag membran uttanum hylki; tey ið ikki hava verða kallaði nakin virus. Tað eru mest djóravirus, ið hava membran. Flestu virusir hava ikki egin ensymir, men tað eru tó nøkur sum hava. Ensymini hava ymiskar funktiónir, t.d. at framleiða DNA út frá RNA (revers transcriptase), bróta hol á bakteriuveggir (lysosym) og hjálpa virusinum at loysa seg frá kyknuni (neuraminadase).
Deiling[rætta | rætta wikitekst]
Tá virus deila seg gongur tað fyri seg í 5 stigum:
- Íbinding: Virusið bindir til eina kyknu.
- Inntreinging: Virusið sendir sítt arvatilfar inn í kyknuna. Nøkur virus senda eisini proteinir sum tey brúka til at framleiða nýtt arvatilfar.
- Framleiðsla: Virusið nýtir ensymini hjá kyknuni til at framleiða sítt egna nýggja arvatilfar og proteinir.
- Samanseting: Arvatilfar og proteinir verða samansett til nýggjar viruspartiklar.
- Leyslating: Viruspartiklarnir verða leyslatnir frá kyknuni. Ofta doyr kyknan av hesum.
Flokking[rætta | rætta wikitekst]
Virus verða ofta bólkaði eftir hvat teirra arvatilfar er og hvussu tey framleiða mRNA. (Baltimore flokkingin):
- Bólkur I: DNA-virus við dupultstrongi (dsDNA). Dømi: Herpes simplex virus, Pokur virus.
- Bólkur II: DNA-virus við einkultstrongi (ssDNA). Dømi: Parvovirus.
- Bólkur III: RNA-virus við dupultstrongi (dsRNA). Dømi: Rotavirus.
- Bólkur IV: RNA-virus við pluss einkultstrongi ((+)ssRNA). Dømi: Poliovirus, Hepatitis A virus, SARS virus.
- Bólkur V: RNA-virus við minus einkultstrongi ((-)ssRNA). Dømi: Influenza virus, Rabies virus, Meslingavirus, Ebola virus, Marburg virus.
- Bólkur VI: RNA-virus við pluss einkultstrongi, sum deila seg við DNA-millumliði (ssRNA-RT). Dømi: HIV.
- Bólkur VII: DNA-virus við dupultstrongi, sum deila seg við RNA-millumliði (dsDNA-RT). Dømi: Hepatitis B virus.
Sí eisini[rætta | rætta wikitekst]
Keldur[rætta | rætta wikitekst]
- Michael T. Madigan, John M. Martinko, Brock Biology of Microorganisms, 11th Edition, 2006, Pearson Prentice Hall.


text:
Tað varð til nøkur met afturat men ikki fleiri heiðursmerki til Føroyar, tá ið síðstu finalur vórðu avgreiddar á Norðurlendsku Meistarastevnuni og JuniorMeistarastevnuni 2015, í Bergen í Noregi. Sára Nysted úr Suðuroyar Svimjifelag setti føroyskt met og juniormet í 400 frí og Róland Toftum úr Suðuroyar Svimjifelag føroyskt juniormet í 200 bringu, umframt at báðar liðsvimjingarnar settu juniormet.
Í 200 rygg fyri kvinnur varð Signhild Joensen úr Ægir nr 5 í juniorfinaluni (NJM) við 2:16.00, eitt sindur spakuligari enn hennara 2:15.92 tíð í morgun. Hon lá annars til silvur aftaná fyrstu 100, men møddist so ímóti endanum, meðan 4 aðrar svumu skjótari enn bæði hennara bestu tíð og føroyska metið hjá Elspu Mørkøre.
Í 200 bringu fyri kvinnur varð Beinta Debes úr HS nr 5 í seniorfinaluni (NM) við 2:39.16. Persónliga metið hjá henni er 2:37.16 frá HS-stevnu í november mánaða.
í 200 bringu fyri menn varð Róland Toftum úr SuSvim nr 6 í juniorfinaluni (NJM) við nýggjum føroyskum juniormeti á 2:19.37. Róland átti sjálvur juniormetið á 2:19.52 frá innleiðandi riðlunum í morgun, og átti eisini tað áðrenn á 2:20.10 frá HS-stevnu í november mánaða.
Í 400 frí fyri kvinnur setti Sára Nysted úr SuSvim stórt nýtt føroyskt met og juniormet, tá ið svam teinin uppá 4:18.31 í juniorfinaluni (NJM). Hetta rakk til eitt 5. pláss í kappingini. Mona Simonsen átti føroyska metið á 4:19.54 frá tá ið hon vann gull á Oyggjaleikum á Álandi í 2009, og Sára átti sjálv juniormetið á 4:21.27 frá tá ið hon vann gull á Oyggjaleikum á Jersey í summar.
Eisini í 400 frí fyri kvinnur svam Lena Rannváardóttir úr HS seg til eitt 7. pláss í seniorfinaluni (NM) við 4:35.84, nakað spakuligari enn hennara persónliga met á 4:33.44 frá innleiðandi riðlunum í morgun.
Og í 400 frí fyri menn varð Marius Gardhodn úr HS nr 6 í juniorfinaluni (NJM) við 3:58.87, og Alvi Hjelm úr Ægir nr 7 í seniorfinaluni (NM) við 3:58.59. Persónliga metið hjá Mariusi er 3:56.68 frá innleiðandi riðlunum í morgun, meðan besta tíð hjá Alva er 3:55.66 á NM í fjør.
Í 200 firvald fyri menn varð Rói Bech úr SuSvim nr 7 í juniorfinaluni (NJM) við 2:35.08. Besta tíð hjá honum var 2:38.48 frá HS-stevnu í apríl mánaða, áðrenn hann í innleiðandi í morgun svam 2:36.90. So tvær ferðir besta tíð hjá Róa í dag.
Í 4×100 blandað fyri kvinnur settu føroysku juniorgenturnar føroyskt juniormet við at svimja seg til 4:21.80 og eitt 7. pláss. Gamla juniormetið var 4:24.68, frá NJM í fjør, meðan føroyska metið enn er 4:19.64 frá Oyggjaleikum í summar. Tær sum settu metið í dag vóru Signhild Joensen og Ásbjørg Hjelm úr Ægir, Vár Eidesgaard úr HS og Sára Nysted úr SuSvim.
Og í 4×100 blandað fyri menn svumu føroysku juniordreingirnir seg til eitt 9. pláss og føroyskt juniormet við 4:05.71. Eitt eitt sindur lætt juniormet fyri landslið, við tað at einki var har áðrenn, meðan føroyska metið er 3:49.68 frá Oyggjaleikum í 2009.
Saman um tikið er føroyska avrikið í Bergen so avgjørt góðkent, um enn vit sum ikki einaferð mugu staðfesta at støðið er høgt og vaksandi hjá grannalondunum. Føroyskir svimjarar vunnu tilsamans 1 silvur og 3 bronsur, umframt at sett vórðu 5 føroysk met og 12 føroysk juniormet. Hartil hava svimjararnir sett nógv persónlig met, og sum heild víst góðan hugburð hóast hørðu mótstøðuna.
Heiðursmerki á NM/NJM 2015
- Marius Ihlen silvur í 1500 frí (NJM)
- Sára Nysted bronsu í 200 blandað (NJM)
- Sára Nysted bronsu í 400 blandað (NJM)
- Alvi Hjelm bronsu í 400 blandað (NM)
Føroysk met á NM/NJM 2015 (5)
- Sára Nysted 200 blandað
- Sára Nysted 4:50.30 í 400 blandað
- Juniorkvinnur 8:29.72 í 4×200 frí
- Juniormenn 7:58.75 í 4×200 frí
- Sára Nysted 4:18.31 í 400 frí
Føroysk juniormet á NM/NJM 2015 (12)
- Róland Toftum 1:04.43 í 100 bringu
- Sára Nysted 2:16.52 í 200 blandað
- Juniorkvinnur 3:56.68 í 4×100 frí
- Juniormenn 3:38.37 í 4×100 frí
- Sára Nysted 4:50.30 í 400 blandað
- Juniorkvinnur 8:29.72 í 4×200 frí
- Juniormenn 7:58.75 í 4×200 frí
- Róland Toftum 2:19.52 í 200 bringu
- Róland Toftum 2:19.37 í 200 bringu
- Sára Nysted 4:18.31 í 400 frí
- Juniorgentur 4:21.80 í 4×100 blandað
- Juniordreingir 4:05.71 í 4×100 blandað


text:
28. desember
28. desember er dagur 362 í árinum í gregorianska kalendaranum (dagur 363 um skotár er). 3 dagar eru eftir av árinum.
Hendingar[rætta | rætta wikitekst]
- 1065 - Westminister Abbey í London verður vígd. Kirkjan í dag er bygd í 1340-1509, men ein einstakur bygningur er eftir av upprunakirkjuni.
- 1869 - Tannlæknin William Semple fær patent til tyggigummi.
- 1879 - Tay jarnbreytarbrúgvin í Skotlandi brotnar, meðan tokið úr Edinburgh til Dundee fer um hana. Tokið dettur niður í ánna, og 90 fólk láta lív.
- 1968 - Ísraelskarherdeildir gera álop á Beirut Airport og leggja 13 arabisk flogfør í oyði.
- 1990 - Danska kommunistblaðið Land og Folk kemur út á síðsta sinni. Blaðið kom fyrstu ferð út í 1921 við navninum Arbejderbladet.
- 2013 - Ein álvarsom ferðsluvanlukka hendi í Oyndarfirði onkuntíð millum kl. 6 og 10 um morgunin. Tveir ungir mans vóru við bilinum, 20 og 22 ára gamlir, báðir úr Oyndarfirði. Bilurin var farin útav vegnum og endaður á sjónum við Rættargjógv. Tann 22 ára gamli maðurin, Jens Pauli Juul, varð funnin deyður sama morgun, sum vanlukkan hendi. Leita varð eftir tí 20-ára gamla manninum í fleiri dagar, men hann varð ikki funnin fyrr enn eina viku seinni, tá umleið 400 fólk og 70 bátar luttóku í leitingini saman við Brimli, Tjaldrinum og Hvidbjørnen. Harumframt luttóku eisini eitt nú bjargningarbátarnir Lív, Ziska og Sverri. Líkið av Rana í Billustovu varð funnið hin 4. januar 2014 kl. 13.44.
- 2014 - Eldur kom í italsku bilferjuna Norman Atlantic, sum grikska reiðaríið Anek Line leigaði, tá ið hon var á veg úr grikska býnum Patras til italska býin Ancona við støðgi í havnabýnum Igoumenitsa. 478 fólk vóru við ferjuni, 423 ferðafólk og manningin taldi 55. Eldurin kyknaði á dekkinum tíðliga um morgunin. Veðrið var sera vánaligt og bjargingararbeiði tók langa tíð, tyrlur tóku ein persón í senn upp av dekkinum. Mánadag seinnapart eydnaðist tað at bjarga teimum seinastu, og tá vóru øll, ið vóru á lívi, bjargaði av ferjuni. Tíggju fólk eru higartil funnin deyð orsakað av vannlukkuni, og tveir albanar doyðu, tá ið ferjan bleiv sleipað til albanska býin Vlori.
- 2014 - Eitt Malaysiskt flogfar datt niður í Karimatasundið, millum oyggjarnar Java, Sumatra og Borneo. 155 ferðafólk vóru umborð á flogfarinum umframt manningina, ið taldi 7 persónar. Flogfarið var á veg úr Surabaya í Indonesia til Singapore. Av ferðafólkunum vóru 16 børn og eitt pinkubarn. Restir av flogfarinum og fleiri lík vóru funnin tveir dagar seinni, 30. desember, á sjónum umleið 10 km frá staðnum har flogfarið seinast var sætt á radara.
Føðingar[rætta | rætta wikitekst]
- 1856 - Woodrow Wilson, amerikanskur forseti (d. 1924)
- 1882 - Lili Elbe, danskur listmálari (d. 1931)
- 1932 - Katy Bødtger, danskur sangari
- 1934 - Maggie Smith, bretsk sjónleikarinna
- 1954 - Denzel Washington, amerikanskur sjónleikari
- 1981 - Sienna Miller, bretsk-amerikonsk sjónleikarinna
Andlát[rætta | rætta wikitekst]
- 1937 - Maurice Ravel, franskur komponistur (f. 1865)
- 1983 - Dennis Wilson, amerikanskur tónleikari (The Beach Boys) (f. 1944)
- 2015 - Lemmy, bretskur tónleikari (f. 1945)
- 2016 - Debbie Reynolds, amerikonsk sjónleikarinna (f. 1932)


text:
53 flokkar hava meldað seg til kappingina “Ársins roykfríi skúli 2013”
Í gjár kl. 17 var freistin
úti at melda seg til Ársins roykfría skúla 2013, og tá høvdu 53 flokkar frá 5. til
10. flokk meldað seg til kappingina. Hetta eru 21 fleiri enn í fjør, tá 32
flokkar meldaðu til kappingina.
Aftur
í ár tørnar Fólkaheilsuráðið út við kappingini um Ársins roykfría skúla 2013. Í
fjør var tað 6. flokkur í Skúlanum við Løgmannabreyt, sum vann skúla sínum tann
heiður at vera Ársins roykfríi skúli. Tá luttóku 32 skúlaflokkar kring alt
landið í kappingini, har flokkarnir skuldu vera roykfríir í ein mánað, frá 10.
september til 10. oktober. Tað bar á mál hjá 20 flokkum og í einum lutakasti
var tað so, at hesin flokkur vann.


text:
Mads A. Jacobsen varð føddur í 1891 í Havn. Hann tók preliminerprógv í 1907 og leitaði sær so til Danmarkar á studentaskúla, og har tók hann prógv í 1910. Áðrenn Mads fór av landinum, hevð hann livað við í politisku rembingartíðini, ið fyribils kom í hæddina í 1906, og hann hevði verið limur í Havnar Ungmannafelag. Niðurkomin mundi hann fýlast á restandi felagsskapin millum ungar føroymgar í Keypmannahavn, og hann stóð frammarlaga í royndini at stovnseta felagsskap millum føroyskar studentar í danska høvuðsstaðnum. Hetta fekst í lag í 1910.
Við lærda háskúlan las hann støddfrøði og náttúrufrøði, men av ymsum orsøkum fór hann í 1914 heim uttan at hava tikið prógv. Hann var lærari við real- og læraraskúlan í nevndu lærugreinum frá 1914 til 1919 og hevði umframt uttan fyri skúlatíð frálæru í føroyskum fyri fólki, ið áhuga hevði.
Hóast Mass bert undirvísti hetta fimm-ára-skeiðið og seinni fór at fáast við annað arbeiði, so má sigast, at fáur hevur við skúlabókagerð dugnað føroyska skúlanum betur enn hann. Hann skrivaði »Rættskrivingarreglur« (1920), ið er komin í fleiri nýggjum útgávum; til bókamentafrálæruna skrivaði hann »Úr bókmentasøgu okkara« (1921), og saman við øðrum fekk hann givið út »Roknibók« (1916), »Føroyskur skaldskapur í úrvali 1 — 3«, »Lesibók, 2. partur« (1939) og ikki at gloyma »Føroysk-Donsk orðabók« (saman við Chr. Matras, 1928).
Í 1919 skuldi bókasavnið í Havn skipast av nýggjum, og løgtingið hevði tá boð eftir M. A. Jacobsen, og valla kundi valið av fyristøðumanni verið hepnari.
Mass var í Danmark 1919 — 20 og lærdi seg bókasavnsarbeiði, kom so heim aftur og skipaði av nýggjum Føroya Amts Bókasavn, nú Landsbókasavnið.
Í 1918 varð hann valdur í Varðanevndina, har hann sat, til hann í 1934 legði frá sær. Í tíðarritinum finna vit bæði yrkingar, søgur — týddar og upprunaligar, ummæli og frásagnir um gitnar menn, men høvuðsarbeiði Massar lá í bókaútgávum bókmentafelagsins. Nóg mikið er her at nevna tær tríggjar: Yrkingarnar hjá Kvívíks-Jógvani (1926), yrkingarnar hjá Jóan Peturi uppi í Trøð (1928) og úrvalsritið eftir M. A. Winther (1932).
Tá vit frammanfyri hava nevnt, at Mass hevði bókmentasøguáhuga og skrivaði bók innan hesa grein, eiga vit at nevna, at tað var serliga ein mentamaður, hann hevði djúpasta áhuga fyri. Tað var Jens Chr. Svabo. Ofta og títt røddi og skrivaði hann um hendan merkismann, og í 1924 gav hann út brot úr Føroya-frágreiðing Svabos.
Áhugarnir vóru so mangir; hann gav út »Talvbókina« 1924, minningarritið »Havnar telvingarfelag« (1933) og »Føroya Amts Bókasavn. Minningarrit« (1929).
Miðskeiðis í 30-árunum gav hann seg upp í politikk, varð valdur á løgting, men var annars best kendur sum býráðspolitikari. Longu tíðliga í politikaratíð síni varð hann valdur til býráðsformann í høvuðsstaðnum, og hesum sessi sat hann í, til hann brádliga doyði í 1944.
Úr: Árni Dahl: Bókmentasøga I-III. Fannir. 1980-83.
Síðsta nummar av handskrivaða felagsblaði »Havnar ungmannafelags« er dagfest 27. mars 1912, men longu tríggjar vikur aftaná, 18. apríl verður nýtt ungmannafelag stovnsett í høvuðsstaðnum. Tað fær navnið »Varðin« — sama navn fær handskrivaða blað nýggja felagsins.
Endamál felagsins var orðað í fýra greinum:
Tað vóru teir báðir Jákup Dahl og Kristin í Geil, ið buðu inn til stovningarfundin.
Í fyrstu felagsnevndini sótu Jákup Dahl, Símun av Skarði og Poul Isaksen, fyrstnevndi sum formaður.
Annars bíta vit merki í, at allir høvuðsstuðlar Havnar ungmannafelags, M. A. Winther, Nyholm Debess og Petur Alberg, taka lut í fundarhaldi nýggja felagsins og lata tilfar til blaðið.
Av nýggjum nøvnum, sum í samband við hetta felag stíga fram, kunnu vit nevna Rikard Long, M. A. Jacobsen og Louis Zachariassen.
Fyrstu trý árini verður blað felagsins skrivað í einum eintaki við hond. Í 1915 fara tey undir at prenta »Smáskriftir« uppá 32 síður hvørt. Frá 1915 til 1919 verða givin út tilsamans 18 hefti, ið tilsamans fylla um 400 síður.
Frá 1921 gevur felagið út bókmentatíðarritið »Varðan«, sum kemur út enn í dag. Tilsamans eru komin 47 bind (1921 — 1980) upp á tilsamans o.u. 9000 blaðsíður.


text:
Ingi Samuelsen
13.02.2018 - 07:40
Tíðindi > Uttanlands > Annað
Verdóttir amerikanska forsetan varð í gjár av trygdarávum flutt á eitt sjúkrahús í New York, eftir at hon hevði latið ein brævbjálva við hvítum pulvuri upp.
Vanessa Trump, ið er gift við Donald Trump Jr., gjørdist úrssalig og ringdi til alarmsentralin, upplýsir ein talsmaður hjá løgregluni fyri fjølmiðlunum.
Fyrstu kanningarnar av hvíta pulvurinum benda á, at tað ikki er vandamikið. Ongið boð eru um, hvat slag av pulvuri talan var um.
Vanessa Trump hevur greitt frá, at hon fór at hosta og fór at klíggja, tá hon lat brævið upp.
Brævið var stílað til mann hennara, Donald Trump Jr., á privata bústaði teirra. Tey búgva í eini íbúð á Manhattan.
Secret Service, sum hevur ábyrgdina av trygdini hjá forsetafamiljuni, hevur ikki gjørt viðmerking til tilburðin, sigur AP tíðindastovan.


text:
Rigmor Dam, landsstýriskvinna, hevur sett Duritu Jakobsen í starvið sum skúlastjóra í Tofta skúla frá 1. januar 2018 at rokna.
Durita Jakobsen, sum býr í Syðrugøtu, er 45 ára gomul. Hon tók læraraprógv í 2002, AKT útbúgving í 2004 og útbúgving sum cand.pæd.pæd.psyk. í 2013. Eisini hevur Durita grundskeið í leiðslu, er náms- og sálarfrøðiligur ráðgevi í Tofta og Runavíkar skúla og hevur ávísar fyrisitingar- og leiðsluroyndir við atliti at trivnaðararbeiði.
Durita Jakobsen hevur drúgvar undirvísingarligar royndir, sum lærari í Tofta skúla, og hevur m.a. skipað AKT og SSP arbeiðið á skúlanum.
Nes kommuna ynskir Duritu hjartaliga til lukku og góða eydnu í nýggja starvinum.


text:
Politikkur
Løgmaður er ikki nøgdur við donsku støðuna í makrelmálinum
17. Apr 2012
Danski forsætismálaráðharrin, Helle Thorning Schmidt, hevur boðað løgmanni frá, at Danmark ætlar at atkvøða blankt í ES Ráðharraráðnum, tá ið heimildarlógin, ið skal loyva ES...
les meir
Vegleiðing um brævatkvøðugreiðslu til vegleiðandi fólkaatkvøðu um kommunusamanlegging
16. Apr 2012
Veljarar, ið ynskja at greiða atkvøðu til vegleiðandi fólkaatkvøðuna um kommunusamanlegging í Føroyum, sum verður 3. mai 2012, men sum valdagin eru staddir uttanlands, og...
les meir
FORMANSFRÁGREIÐING
14. Apr 2012
LANDSFUNDUR 2012. KAJ LEO HOLM JOHANNESEN. FORMAÐUR SAMBANDSFLOKSINS. FORMANSFRÁGREIÐING – LANDSFUNDUR 2012 1 INNGANGUR. Góðan dagin - góðu fundarfólk - góðu sambandsfólk! Vegna Sambandsflokkin fari...
les meir
Stovnar undir Fíggjarmálaráðnum vera framvegis óheftir eftir samanlegging
14. Apr 2012
FÍGGJARMÁLARÁÐIÐ: Róð hevur verið framundir, at samanlegging av stovnum undir Fíggjarmálaráðnum fer at gera at hesir missa sítt óheftni. Hetta er beinleiðis skeivt. Ætlanin er...
les meir
Skúlabygnaður í Havn og Pedagogfelagið
13. Apr 2012
Um páskahalguna boðaði Jógvan Philbrow, næstformaður í Føroya Pedagogfelag, í lesarabrævi og í útvarpstíðindum frá trupulleikum, sum nú fóru at koma, tí at fakfelagið ella...
les meir
Projektering til nýggju útstykking í Hoyvík!
12. Apr 2012
Byggi og býarskiparnarnevndin hjá Tórshavnar kommunu, samtykti í gjár, at taka undir við tilboðnum frá Landsbyggifelagnum, sum hevði lægsta tilboðið millum 4 ráðgevarafyritøkur, uppá nýggju...
les meir
Føroyar mugu ikki gerast landið uttan Landsbanka
12. Apr 2012
Hugsa tær um danski fíggjarmálaráðharrin ein morgun sendið ein teldupost til Danmarks Nationalbank og Danmarks Statistik við boðum um, at nú verða stovnarnir niðurlagdir. Øll...
les meir
Samanberingin við 80-árini er ikki røtt
12. Apr 2012
Fíggjarmálaráðið metur ikki at samanberingin, sum búskaparfrøðingurin Jonhard Eliasen ger tá hann samanber játtanar- og roknskaparviðurskiftini í dag við viðurskiftini í 80 árunum, er røtt....
les meir


text:
Arbeiðið við stjórnarskipanarlógini má byrja í røttum enda
23. mai 2016
Løgmaður kallaði í farnu viku formenninar fyri allar politisku flokkarnar á fund, tí ætlanin er at seta ferð aftur á arbeiðið at gera eina stjórnarskipanarlóg. Fyrstu útmeldingarnar frá fundinum benda tó á, at lítil vilji er at finna semju.
Sjálvur var eg við í stjórnarskipanararbeiðinum, sum í 2011 mundi enda við eini breiðari semju, og eg trúgvi framvegis at møguleikin at finna breiðu semjuna burdi verið góður. Men tá tað er sagt, so skilji eg væl teir floksformenninar, sum ikki tíma at brúka alt ov nógva tíð og orku til hatta málið, tí har er ein grundleggjandi trupulleiki, sum løgmaður fyrst má fáa beindan av vegnum.
Trupulleikin er fastlæsta støðan hjá Tjóðveldi.
Betong frá 1948
Tjóðveldi er ikki sum aðrir flokkar. Meðan hinir flokkarnir hava eina stevnuskrá, so hevur Tjóðveldi tvær skráir, ið flokkurin arbeiðir eftir. Onnur eitur ”Stevnan” og hin eitur ”Stevnumiðini”.
Stevnan er tað yvirskipaða málið hjá flokkinum. Hon er tíðarleis, og har er ikki so mikið sum eitt komma broytt síðani flokkurin varð stovnaður í mai 1948. Sjálvt navnið á flokkinum stendur enn at vera Tjóðveldisflokkurin, hóast flokkurin seinastu nógvu árini hevur itið Tjóðveldi. Einki má broytast í hesum heilaga riti. Sjálvt ikki ein feilur má rættast.
Og í hesi stevnuni stendur, at ”einki útlendskt vald eigur nakran rætt til ræði og ognir í landinum. Føroyar verða loystar úr øllum útlendskum bondum, soleiðis sum føroyska tjóðin avgjørdi á fólkaatkvøðuni 14. september 1946.”
Bara ein møguleiki fyri semju
Orðini í ”Stevnuni” kundi Tjóðveldi í 2011 ikki sameina við millum annað fororðini í uppskotinum til semju um Stjórnarskipanarlógina. Í fororðunum stóð nevniliga soleiðis: ”Stjórnarskipanin virðir teir stjórnarrættarligu sáttmálar og avtalur, sum eru í gildi, tá hon verður sett í verk, men staðfestir, at føroyskir myndugleikar hava fullan rætt til at siga hesar upp og taka við málsræðinum.”
Fyri mær er eingin ivi um, at hetta er einasti møguleiki at fáa breiða semju. Vit mugu virða tann veruleikan, sum vit liva í, men samtíðis mugu vit eisini virða, at hesin veruleikin kann broytast.
Men Tjóðveldi noktaði at góðtaka, at ríkisgrundlógin er galdandi fyri Føroyar, og tí kundi flokkurin ikki vera við í eini slíkari semju. Og støðan hjá Tjóðveldi er ikki broytt síðani 2011. Flokkurin byggir framvegis á ta heilagu, óbroytiligu skriftina frá 1948 og fer ikki at taka undir við eini semju, sum tekur útgangsstøði í verandi støðu. Flokkurin viðurkennur als ikki verandi støðu.
Fólkaræði við einum valmøguleika
Tað eru eisini aðrir flokkar sum eru ímóti at danska grundlógin skal galda fyri Føroyar, men teir viðurkenna hóast alt, at grundlógin er ein veruleiki.
Mín støða í Stjórnarskipanarnevndini var púra greið: Um tað ikki kann standa í lógini, at vit eru partur av danska ríkinum, so kann tað heldur ikki standa, at vit kunnu loysa úr ríkinum. Fyrsta treyt fyri at kunna loysa er, at vit hava nakað at loysa frá. Men har droymir Tjóðveldi um eina stjórnarskipan, sum ikki viðurkennur verandi ríkisrættarligu støðu, men kortini skulu vit kunna loysa frá hesi støðuni, sum sambært teimum ikki er til. Føroya fólk skal á fólkaatkvøðu kunna velja millum loysing og loysing.
Løgmaður má byrja við Tjóðveldi
Løgmaður følir seg sjálvsagt noyddan at fylgja samgonguskjalinum, og tí vil hann hava arbeiðið við Stjórnarskipanarlógini í gongd beinan vegin. Men hann noyðist at byrja við at spyrja Tjóðveldi, hvat tey kunnu ganga við til, tí tað gevur onga meinina at lata fólk sita í langa tíð og gera eitt seriøst arbeiði, um tað (enn einaferð) skal enda við, at allir flokkar mugu boyggja seg fyri ”Stevnuni frá 1948”.
Helgi Abrahamsen
RN
Aftur


text:
Tagnarskyldan verður undirgrivin og løgmaður rennur undan ábyrgd
7. februar 2017
Hóast stór ábyrgd liggur hjá løgmansembætinum, er vandi fyri, at løgmaður nú hevur knæsett eitt prinsipp um, at tað er loyvt embætisfólkum at bróta tagnarskylduna. Hetta kann frameftir raka øll tey, sum veruliga hava brúk fyri at verða vard av tagnarskyldu
Tað er álvarsligt, at Føroya løgmaður fjalir seg aftan fyri løgfrøði og vil ikki taka avgerðir, ið kunnu varðveita álitið á embætisverkið, og at tagnarskyldan verður vird. Hetta er niðurstøðan, eftir at løgmaður hevur svarað einum § 52a fyrispurningi frá Sambandsflokkinum.
Fyrispurningurin snúði seg m.a. um, hvørt løgmaður fer at gera nakað við, at ein fyrrverandi embætismaður sannlíkt hevur brotið sína tagnarskyldu við á heysti í 2016 at leka út hópin av trúnaðarupplýsingum frá fullveldissamráðingunum í árinum 2000.
Í svari sínum staðfestir løgmaður, at tað ”ikki er rætt” gjørt, at fyrrverandi embætismaðurin hevur framt víðfevnda lekan. Kortini vil løgmaður einki gera við, at tagnarskyldan sannlíkt er brotin, og at brot tí sannlíkt er framt á borgarligu revsilógina. Hann skjýtur seg m.a. inn undir, at fyrrverandi embætismaðurin ikki longur er í starvi í embætisverkinum. Og løgmaður vil heldur eingi rættarlig stig taka, men hann mælir í staðin øðrum til at melda málið til fútan.
Hetta er ómetaliga álvarsligt.
Løgmaður eigur sjálvandi at taka neyðug stig, so at álitið á embætisverkið og tagnarskylduna verður varðveitt. Løgmaður hevur ábyrgdina, og kann ikki lata tað upp til onnur at taka støðu til.
Vandi er fyri, at løgmaður nú hevur knæsett prinsippið um, at tað er loyvt embætisfólkum at bróta tagnarskylduna og at leka út trúnaðarupplýsingar. Hetta kann frameftir raka øll tey, sum veruliga hava brúk fyri at verða vard av tagnarskyldu.
Spurt varð eisini, um løgmaður orsakað av víðfevnda lekanum ætlar at leysgeva øll skjøl frá fullveldissamráðingunum, so at føroyingar sjálvir kunnu meta um, hvat fór fram undir nevndu samráðingum.
Heldur ikki í hesum føri vil løgmaður taka sjálvstøðuga avgerð. Í staðin ætlar hann at spyrja ein fyrrverandi løgmann, ein fyrrverandi og núverandi landsstýrismann og Ríkisumboðið, um skjøl kunnu leysgevast. Løgmaður hevur sjálvur møguleika at leysgeva skjølini, og tað eigur hann sjálvandi at gera sum skjótast, eftir at víðfevndur leki er farin fram.
Sambandsflokkurin heitir á løgmann um at taka sjálvstøðugar avgerðir og leysgeva nevndu skjøl, og at tryggja, at føroyingar kunnu hava álit á, at tagnarskyldan er nakað verd í Føroyum.
Bárður S. Nielsen
formaður í Sambandsflokkinum
RN
Back


text:
Norðurlendskur fundur fyri bróstkrabbafeløg í Føroyum
Hetta vikuskifti hevur Bót til Bata hjá Krabbameinsfelagnum vitjan av teimum norðurlendsku bróstkrabbafeløgunum og í hesum sambandi skipar bólkurin fy
Krabbameinsfelagið bjóðar familjum við børnum, sum hava mist mammu ella pápa av krabbameini, til mennandi og hugnaligan familjuddag 5. september 2015 á Gjáargarði.
Familjudagur til felags menning og hugna. Familjusjónarhornið hevur stóran týdning í okkara ráðgevandi arbeiði, tí tá ein í familjuni gerst sjúkur ell
Team Rynkeby Føroyar í París
Vit í Krabbameinsfelagnum ynskja tykkum øllum vælkomnum til París - eitt megnaravrik.
Heilsan til Team Rynkeby Føroyar frá Jákup N. Olsen formanni
Tað er ein langur teinur og til tíðir ein sera strævin túrur. Tá kann vera, at nøkur tykkara hugsa, at hetta er ov strævi - eg havi hug at gevast. Tá
Ferðin til París byrjar hósdagin 2. juli
Í samband við at Team Rynkeby Føroyar fer úr Føroyum hóskvøldið 2. juli við Norrønu, skipar Krabbameinsfelagið fyri móttøku í Østrøm kl.18.00 sama dag
Gangi hálvmaraton - Lutakast um gávu, vinnarin funnin
Í samband við gangi hálvmaraton sum Krabbameinsfelagið skipaði fyri leygardagin 13. juli var lutakast millum allar luttakarar um eina gávu frá Gurið P
Krabbameinsfelagið skipar fyri bólkaferð til Edinburgh fyri familjur at børnum sum hava ella hava havt krabbamein
Kom við Foreldrabólkinum hjá Krabbameinsfelaganum til Edinburgh vikuskifti 14. – 17. august 2015. Endamálið við túrinum er at vera saman við øðrum fam
Fyrsta gangi hálvmarathon hjá Krabbameinsfelagnum eydnaðist sera væl.
125 fólk luttóku á gangi hálvmarathon hjá Krabbameinsfelagnum sum var í samband við Tórshavn Maraton leygardagin 13. Juni 2015.
Kom og gang hálvmaraton við Krabbameinsfelagnum 13. juni 2015
Tað er mangan drúgvur dystur at stríðast við krabba. Við at ganga hálvt maraton vilja vit í Krabbameinsfelagnum gera vart við tað stríðið. Hetta er e
Krabbameinsfelagið fegnast um aldursmark fyri solariumnýtslu
Løgtingið hevur samtykt at banna nýtslu av solariumsól fyri ung undir 18 ár. Hetta er í tráð við tilmæli í Krabbameinsætlanini og hjá heimsheilsufelag
Bót til Bata skipar fyri hugnakvøldið mikukvøldið 20. mai kl. 19.00
Petur Elias Nielsen fer at greiða, hvussu tað var at vera maki, tá konan bleiv rakt av bróstkrabba. Hugnakvøldið verður mikukvøldið 20. mai 2015 kl
Krabbameinsfelagið hevði aðalfund týskvøldið 21. apríl 2015.
Á skránni var nevndarval. Fyri vali stóðu Aibritt á Plógv og Sonja Nielsen. Aibritt á Plógv ynskti ikki afturval. Í hennara stað var Durita Tausen
Skeið í húð og andlitsrøkt fyri kvinnur við krabbameini
Krabbameinsfelagið skipar saman við Make-up Store fyri skeiði í andlitsrøkt og at leggja make upp. Skeiðið, sum er fyri kvinnur við krabbameini, verð
Jim Reeves í Trongisvági til frama fyri Krabbameinsfelagið
Leygarkvøldið 18. apríl kl. 20.00 verður stór konsert í ítróttarhøllini í Trongisvági. Tá trínur Jens Lisberg á pallin, við framúr góðum tónleikarum o
Grannakaffi 2015 gav Krabbameinsfelagnum umleið hálva millión krónur.
Leygardagin 14. mars fór tiltakið Grannakaffi hjá Krabbameinsfelagnum av bakkastokki fyri fyrstu ferð kring landið (okkurt einstakt uttanfyri landodda
Væleydna ráðstevna
Leygardagin 7. mars skipaði Undirlívsbólkurin hjá Krabbameinsfelagnum fyri stórari ráðstevnu í miðbýnum í Havn í samband við at bólkurin fylti 10 ár.
”Verjan av børnum og ungum má koma fram um atlit til vinnuna”
- Tað er okkara vón, at uppskotið hesa ferð verður samtykt, soleiðis at stig verður tikið til at verja børn og ung undir 18 ár. Hetta er eitt greitt o
Innbjóðing til fund hjá sjálvhjálparbólkinum "Menn sum hava, ella hava havt, prostatakrabba".
Fundurin verður mikukvøldið 18. mars 2015 frá kl. 19.00 til 21.00 í hølunum hjá Krabbameinsfelagnum úti á Grønlandsvegi 58, í Havn.
Ráðstevna um krabbamein í undirlívinum
Ráðstevnan er skipað við fyrilesturi og verkstovum. Fyrilestrahaldari er Pernille Jensen, yvirlækni, PhD Gynækologisku deild, Odense Universitetssjúkr
Freistin longd
Vegna stóran áhuga er freistin at gerast vertur til Grannakaffi flutt til týsdagin 3. mars 2015 - vit fegnast um góðu undirtøkuna


text:
Húsi hjá S&K hevur fingið stóran vatnskaða
Húsi sum S&K felagið heldur til í fekk stóran vatnskaða í vikuskiftinum sum fór. Alt inni í húsinum hevur fingið stóran vatnskaða og alt inni í húsinum skal gerast av nýggjum.
Tað fer at taka um 4 - 6 mánaðir til húsið kann takast í brúk aftur.
Í løtuni leita vit eftir húsi, sum vit kunna húsast í til okkara egna hús er liðugt umvælt. Vit vænta, at vit í næstu viku kunna boða frá, hvar vit koma at halda til, til okkara egna hús er umvælt.
Tit muga umbera okkum, at vit til tíðir kanska ikki svara telduposti beinanvegin ella at telefonirnar ikki verða tiknar.
Her eru nakrar myndir frá hendingini.


text:
Tilfar:Uppskriftin er at finna í bókini Helt enkelt - mad med 5 ingredienser hjá Carsten Kyster.
400 g pasta
400 g grønar bønir
3-400 g tunfilet (ella kylling)
250 g halloumi ost (ella okkurt annað slag, t.d. frískt mozzarella)
Basilikumspesto
Olja at steikja við og salt og pipar at krydda við
So er bert at kóka pasta, skera tunfilet og haloumi ost í puntar á 3x3 og steikja á pannuni í 1 minutt á hvørjari síðu, kóka bønir og borðreiða við pesto.
15.3.13
Heilt einkult - Yndisuppskrift
Hesin døgurðin smakkar væl, er sunnur, krevur ikki nógv tilfar og er lættur at gera. Havi við góðum royndum skift tun út við kylling, og halloumi út við frískum mozzarella, og so plagi at brúka frískt fullkorns-pasta. Gott hugskot at gera í vikuskiftinum
Labels: Solveig
Subscribe to: Post Comments (Atom)


text:
Í dag verður skipað fyri ráðleggingardegi í Løkshøll. Tað eru dagstovnarnir og frítíðarskúlarnir í Eysturoy, Hósvík, Hvalvík og Dagrøktin í Runavík, sum í ár eru saman um hendan dagin. Áleið 270 starsvfólk innan økið eru til dagin.
Undirvísari er ergoterapeuturin Connie Nissen. Connie er úr Danmark, og hevur granskað nógv innan sansamotoriska økið hjá børnum.
Tað eru Kára Løkin, Marjun E. Højgaard, Bjørg Rasmussen og Nancy Poulsen, ið hava skipað fyri degnum, og hava fingið Connie Nissen heim til tiltakið.


text:
Orð: Kári P.
Lag: Donovan Phillips Leitch
1. Sótu í skýmaskoti, Skallagríms Egil og eg,
samdir um eitt samfelag so rotið,
at saman gingu vit ein annan veg;
men vistu ei, at hvørgin visti hví,
vit snáva á og detta bratt útí
og minna okkum á, eitt langt lív aftaná,
at vit offur vóru náttúrunnar trá.
2. Meg droymdi í deyðadali,
seytjan svartar riddarar og meg.
Viðgingu at spilt var spælið
og kjørbreyt okkar’ lá við alfarveg.
Men hvussu skuldi piltar vita tá,
hvussu ættin vendi, leiðin lá.
Lyft tín fingur upp og líð á vøluspá
og vindurin man tolka tína trá.
3. Nú syngur søtt ein gomul rotta,
einki loyndarmál er heilagt fyri mær.
Eitt leysingarbarn av seksti átta,
syngur syrgiliga synd í sjálvum sær.
Men hvar bleiv leiðin av?
Svarar sjálvur: »Samvitskan svav«,
og svør síðan uppá, so mong ár aftaná,
at hvør og ein vil gylla gamla trá.
4. Viðhvørt detti eg um dagarnar og leingist
til eitt ókent land, har brendar eru brýr.
Hugleiði til hamurin spreingist,
klippi píkatráð heilt inn, har kjarnin býr.
Og hvør skal tá siga hvat og hví,
eg svimji í tí ei kann flótast í,
bert hann í himnablá, kann svara tær uppá,
um perluportrið passar tíni trá.


text:
Vit eru sera fegin um at geva hendan møguleikan til limir í felagnum.
Serliga verður talan um vørur sum eru í minni pakkum, til smærri húsarhald og til tey sum ikki hava stóran frystara.
Kvaliteturin er í topp og hesar vørur fáast ikki í vanligum handlum.
Vit hava:
Toskaflak 400 g fyri 60 kr
Fiskafrikadellir 460 g fyri 60 kr
Knettir 550 g fyri 55 kr
Raspað hýsuflak 450 g fyri 65 kr
Úrvalið fer eftirhondini at laga seg eftir eftirspurningi
Vit hava avmarkaðar mongdir, so um tú vilt verða sikkur uppá, at tað ikki er útselt tá tú kemur, so send eini boð til Tóru: torahdahl@gmail.com
Møguleiki er at keypa:
Leygardagin 28. Apríl frá kl. 16-17
Týsdagin 1. Mai kl. 18-19
Vit lýsa eftirhondini við fleiri søludøgum, sum oftast vilja verða í samband við tiltøk í felagnum.
Um tú ikki hevur goldið limagjald enn fyri 2018, so ber til at gjalda 100 kr í limagjaldi fyri 2018. Tú kanst tekna teg sum lim, um tú ikki ert limur enn.
Flyt pengarnar via MobilePay 13489. Viðmerk: Navn, føðingardag og teldupostadressu.


text:
Gull og bronsa til Torkil
Oyggjaleikir eru á Jersey í hesum døgum. Sólin skínur oman og niðan frá morgni til myrkurs. Í dag, 30. juni, var Landavegsúkkling á skránni. Tað bleiv aftur til eitt pláss á sigurspallinum í dag. Hetta er annar kappingardagur, og Torkil hevur longu nú vunnið sær trý heiðursmerki.
Tað fyrsta kom longu sunnudagin, og heiðursmerkið var av tí gyltasta metallinum. Torkil vann gull í einkultstarti, tá hann vann við einum heilum hálvum minutti á Edward Perry og við 46 sekundum á Nathan Draper, báðir av Isle of Man. Tað bleiv til annað enn gull. Tað bleiv til eina stórhending í føroyskari súkklusøgu. Heiðursmerkið hjá Torkil er nemmiliga fyrsta gullheiðursmerki Føroyar hevur vunnið innan súkkling í Oyggjaleikahøpi.
Í landavegsúkklingini var tað Torkil sum rulaði. Koyrt bleiv á einum teini, ið var 14 km langur. Hesin skuldi koyrast átta ferðir. Aftur í dag var Torkil væl koyrandi. Tað var Torkil sum tók initiativið, og tað var Torkil Veyhe, ið var fyrstur niðan gjøgnum drúgvu brekkuna á áttanda umfari. Tá megnaði bara ein kappingarneyti at halda hjólið hjá Torkil. Men sterkir vóru hesir sum bjóðaðu Torkili av, og sum eisini vildi vinna gull. Løtu seinnu sótu teir fýra mans saman. Tveir frá Isle of Man og ein frá Sarema. Tað bleiv til ein endaspurt. Stóra telentið frá Sarema, Mihkel Raim, vann endaspurtin - og gullið. Einans 17 ára gamli Nathan Draper vann silvur, og "okkara" Torkil vann sær sítt triðja heiðursmerki eftir bert tvær kappingar.
Føroyar vann eisini bronsu í liðkappingini í einkultstarti. Føroyar er umboðað av Dávur Magnussen, Jóanis Albert Nielsen, Boga Kristiansen og Gunnar Dahl-Olsen. Bogi stillaði ikki upp í einkultstarti, og Gunnar fekk vegna skaða í rygginum ikki koyrt einkultstart. Við einum góðum avrikið hjá bæði Dávur og Jóanis Albert, og við einari meðalferð uppá umleið 40 km/t bleiv tað til eitt triðjapláss hjá Føroyum.
Næsta kapping hjá Torkil og hinum á føroyska súkklulandsliðnum verður hósdagin, tá Býarsúkkling, ella Criterium, er á skránni.
Súkkluúrslit kunnu síggjast á hesari leinkju:
http://jersey2015results.com/sport.aspx?SportID=5


text:
Lítla lakstobis (lakstobisættin)
Arctozenus risso (Bonaparte, 1840)
Stødd: Lítla lakstobis verður upp í 30 cm.
Dýpi: Hon er úr 200 m niður á 1000 m dýpi, miðsjóvar- og úthavsfiskur.
Litur: Hon er silvurlitt við dimmum bandi í erva á kroppinum. Trolveidd er roðslan avfarin, og liturin er tá ljóst grábrúnur.
Teinar: R 9-10; U 11-13; B 9; G 30-32.
Lýsing: Lítla lakstobis er langur og mjávaksin fiskur. Høvdið er longri og spískari enn á øðrum lakstobisum, *lakstobis, *stóra lakstobis. Hon hevur lítla ryggfjøður, ið situr aftan fyri miðjan fiskin, lítla fitifjøður aftast á sporlinum. Hon hevur uggafjaðrar og búkfjaðrar. Gotfjøðurin er aftast á sporlinum. Gotið er millum búkfjaðrarnar. 62-67 roðslur eru eftir strikuni. Ryggjargeislarnir eru millum 77 og 84 í tali.
Eyðkenni: Búkfjaðrarnar eru eitt vet aftari enn ryggfjøðurin. Yvirkjafturin kemur aftur um nasagluggarnar. Í gotfjøðurini á øðrum lakstobisum eru ongantíð fleiri enn 25 teinar.
Týdningur: Hon hevur ikki vinnuligan týdning.
da: Risso’s lakstobis, en: White barracudina, ís: Litla geirsíli, no: Liten laksetobis
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Langkjaftafiskar Aulopiformes
Hesin hópurin hevur 15 ættir, 44 slektir og umleið 236 sløg.
Av teimum eru undir Føroyum 4 ættir við 6 slektum og 6 sløgum:
Ymiskir í stødd, frá heilt smáum upp til heilt langar fiskar.
Mjáir og smidligir fiskar við longum høvdi og kjafti, summi sløg við stórum hvøssum tonnum og høgum, longum fjaðrum. Skapið á táknabogunum er serligt, minnir um rimaverk. Nøkur sløg í hesum hópinum liva við botnin, onnur uppi í sjónum.


text:
04-04-2017
Felags átak móti morsniglum leygardagin
So er tað nú morsnigilin skal drepast.
Felags átak á Tvøroyri leygardagin 8. apríl.
Heitt verður á allar urtagarðseigarar um at fara út at rudda morsniglar nú leygardagin, og Tvøroyrar Kommuna fer samstundis til verka á almennum økjum frá uml. kl. 10:00.
Vit eru í apríl og tað er longu nú morsnigilin fer at gera um seg. Til tess at halda talinum á morsnigli niðri og helst týna allan stovnin, eiga vit at fara undir at beina fyri sniglinum frá teirri løtu, teir fyrstu smáu ikki-kynsbúni sniglarnir koma fram. Verða teir fyrst makingarførir, kann talið á teimum koma upp í eina millión eftir einum summari.
Urtagarðseigarar stríðast javnan við morsnigilin, men ofta er tað so, at tá ein urtagarður er ruddaður fyri morsniglar, er garðurin skjótt aftur fullur av teimum, tí grannin hevur ikki ruddað hjá sær. Skal bardagin móti morsniglinum muna, eigur alt grannalagið at fylkjast og beina fyri honum.
Leygardagurin 8. apríl er tískil valdur sum dagurin, har vit í felag fara í hernað móti morsnigilinum á Tvøroyri.
Ráðini til at basa sniglinum eru millum annað: brúki sniglafelli, egni við keks, øli ella súreplaflusi, leggi út sniglaeitur, jarnsulfat, ið ikki er eitrandi fyri fugl ella hópast upp í natúruni, ella takið teir allar upp og koyrið teir í kókandi vatn.


text:
Stimbran, tryggleiki og tíð at mennast
Frískúlin møtir barninum, har tað er menningarliga. Skúlin virkar fyri, at barnið, gjøgnum hóskandi virksemi í einum stimbrandi og tryggum umhvørvi, mennist og lærir og upplivir gleði í skúladegnum.
Frískúlin leggur dent á at skapa ein felagsskap, ið er merktur av virðing og umsorgan fyri hvørjum øðrum.
Hvat siga næmingarnir?
Hvussu er at vera næmingur í Frískúlanum? Hoyr teirra egnu søgur.
Hvat siga foreldrini?
Hvussu er at vera foreldur at frískúlabørnum og hvussu er foreldrasamstarvið?
Umhugsar tú frískúlan?
Spælir tú tær við tankan um at koyra títt barn í frískúla? Svara nøkrum fáum spurningum og fá meiri vitan um, hvat Frískúlin kann bjóða tínum barni
Ella ynskir tú at skriva títt barn upp til eitt pláss í Frískúlanum?
Ring til okkum og fá eitt prát um Frískúlan


text:
Bassakonta
Tað er ongantíð ov tíðliga at byrja at spara upp. Bassakontan er ein uppsparingarkonta við sera góðari rentu í mun til aðrar kontur. Til ber hjá foreldrum og ommum og abbum at spara upp til framtíðina hjá barninum, antin við at rinda inn av og á, ella t.d. við at stovna fasta flyting inn á Bassakontuna hjá barninum.
Bert foreldur ella verjar kunnu stovna barninum eina Bassakontu.
Bassakontan er bundin inntil barnið er fylt 13 ár, eftir hetta ber til at halda áfram við uppsparingini í Uppsparing Ung og/ella á Framtíðarkontu.


text:
Leygardagin, bert 4 dagar aftaná Eystanstevnurenningina er so Sundalagsstevnurenning á skránni sum samstundis er 3. umfar í Grand Prix fyri vaksin. Hesuferð var stevnan hildin í Hósvík. Eg havi einaferð áður runnið hesa rutina, ein okey ruta, ikki so skjót sum tann í Runavík, nakað av brekku er tá ið man kemur aftur av íðnarøkinum. Eitt sindur óheppi at neyðugt er at fara út á landsvegin, har rættuliga nógv ferðsla er.
Líkindini at renna vóru super, gott veður við ongum vindo. Eg legði nokkso bragliga út, ætlaði so avgjørt at forbetra meg samanborið við kappingina týsdagin. Eymleikin í musklum frá míni dáragerð á norðoyastevnu er burtur, men enn merki eg eitt sindur til tey meinslaðu rivini.
Eg síggi tó skjótt, at Henry Olsen er munandi betur fyri í dag enn hann var týsdagin í Runavík, tá ið eg kom fyrr enn hann í mál. So eg valdi at fylgja Suna, sum eg haraftur í móti var aftanfyri í Runavík. Útleggi var ok, 3:28 á 1. km og á 2. km 7,06, men so dragni eg, eg seti mítt álit á at Suni klárar at trekkja lessi, men tá ið vit hava runnið 4,5 km síggi eg at ferðin er dala heilt nógv, og velji eg at fara forbí Suna og setti eg eitt sindur av ferð á, men tað var for seint. Á 5 km var tiðin 18:27 bert 3 sek, betur enn í Runavík, og tað visti eg ikki fór at røkka til eina betro km tíð enn í Runavík.
Eg kom í mál við tíðini 27:47 sum gevur eina snitt tíð uppá 3:44, sostatt 2 sek verri enn í Runavík. Hetta er ikki gott nokk, her mugu aðrir bollar í suppuna.
Tað verður nokk ein løta til eg fái heiðursmerki um hálsin. Inntil víðari má eg noyðast við at hjálpa til at deila tær út til aðrar vinnarar 🙂
Næsta kapping er komandi vikuskifti á Jóansøku, sum í ár verður hildin á Tvøroyri. Tá ið Gutti, Hallur og Niels Jákup allir eru til Oyggjaleikir, fari eg einsamallur til Suðuroyar longu fríggjakvøldi at verða vit til at skipa fyri. Vónandi fái eg onkran at hjálpa mær.


text:
Árliga Laksa- og Sølutorgið verður í Runavík leygardagin 22. juli kl. 10-16, har høvi verður hjá øllum vitjandi at fáa eina ókeypis smakkiroynd av leskiliga laksinum frá Bakkafrost.
Eins og undanfarin ár er nógv spennandi á skránni, bæði til børn og vaksin.
Byrjað verður kl. 10 við loppumarknaði, leikamarknaði, sølu av bundnum vørum, gávulutum, ymiskum fiski, kaffi- og vafflusølu, suppu o.s.v.
Harumframt verður skipað fyri listaframsýning, ponyríðing og anlitsmáling.
Skráin fevnir víða
Kristina Bærendsen, Kári Sverrisson, Beinir og Rani, fyri at nevna nøkur, sum verða á Laksatorginum
Gestabólkur úr Spania, sum kallast Involukrados kemur at seta dám á við sínum lívliga, glaða og siðbundna latínamerikanska tónleiki.
Um middagsleitið stíga “Fívlar” á pallin. Tiltakið er merkt av jazz tónleiki og stuttligari frásøgu.
Í nøkur ár hevur verið skipað fyri eini fiskauppboðssølu í samband við Laksa- og Sølutorgið. Hetta er, sum verða man, ein uppboðssøla, har uppboðssøluhaldarin byrjar við eini upphædd, og síðani hækkar upphæddin, sum marknaðurin er fyri.
Í Býráðssalinum hava Bessi Bjarnason og dótturin Sóley Wen framsýning.
Bessi fer at sýna fram umleið 20 málningar, málaðir við akryl. Sóley Wen sýnir fram uml. 25 tekningar. Bessi hevur havt nakrar framsýningar í Íslandi og í Føroyum, men hetta er fyrsta framsýningin hjá Sóley Wen.
Sýningin í býráðssalinum verður opin frá kl.10.00 til 19.00 í tíðarskeiðnum 18.-25. juli.
Fimleikakynstur í leysari luft
Fimleikafelagið Støkk við sínum uml. 600 limum tveitir nakrar av sínum ídnastu amboðsfimleikarum út á gøtuna at gera fimleik. Tey fara at gera fimleik á trampolin og á tí, ið kallað verður airtrack. Talan er um avbjóðandi fimleik, har íðkararnir væntandi leypa um bilar o.a. Tí lýsir heitið fimleikakynstur í leystari luft væl tað, ið kann upplivast á Laksa- og Sølutorginum.
Tiltakið ber brá av, at ítróttur, kommunan, handilslívið, vinnan og áhugabólkar standa saman um at menna, fjálga og bjóða tað fram, sum eyðkennir økið. Øll árini hevur tað verið Kunningarstovan í Runavík, sum hevur samskipað tiltakið.
Laksa- og Sølutorgið, sum er 22. juli frá 10-16, er ókeypis, og øll eru hjartaliga vælkomin.
Nærri kunning á okkara facebooksíðu Laksatorgið ella HER


text:
HETTA ER EITT OPIÐ TILTAK – ØLL ERU VÆLKOMIN !!!
Vit vilja hava so nógvar luttakarar, sum gjørligt. Dugir tú at svimja og eigur ella kanst læna eina líkinda drakt, so er ikki at halda teg aftur. Hetta er ein fínur teinur fyri óroynd.
//Tilmelding o.a.
Tilmelding til svimjingina á ólavsøku fer fram í seinasta lagi 25. juli við at flyta kr. 115,- á kontu hjá Havnar Svimjifelag 9181-1851103. Viðmerk NAVN á svimjara og FØÐIÁR. Vit skulu brúka føðiárið til at bólkabýta úrslitið.
//Samleikaprógv
Í svimjihøllini í Gundadali 27/7 kl. 20.30 verður kunning. Samleikaprógv, ið geva atgongd til kappróðrarøkið, verða latin tilmeldaðum luttakarum.
//Skiftiumstøður
Til ber at skifta í hølum hjá Smyril Blue Water frá kl. 15.00. Tá ið svimjingin er liðug, sleppa vit at spula draktirnar har. Vaktir vera við hurðina til tiltakið er liðugt, so klæðini eru trygg og vit sleppa altíð inn.
//Kapping
Kappingin er skipað í seks bólkar:
– Kvinnur Opin bólkur
– Kvinnur Masters – kvinnur, sum eru 25 ár og eldri
– Kvinnur Masters – kvinnur, sum eru 40 ár og eldri
– Menn Opin bólkur
– Menn Masters – menn sum eru 25 ár og eldri
– Menn Masters – menn sum eru 40 ár og eldri
Hóast gamla heitið “kappsvimjing á ólavsøku” verður nýtt, so verður dentur lagdur á, at hetta er eitt tiltak fyri øll, ið duga og dáma at svimja – um tað er fyri at kappast ella ei. Høvuðsendamálið er at luttaka, at røkka málinum og fáa eitt gott upplivilsi.
//Svimjing
Svomið verður frá rampuni ytst á Molanum og inn í Krókin við Havnarskrivstovuna. Svimjarar skulu ganga út á endan á Molanum og vera har í seinasta lagi tá ið triðseinasti róður byrjar. Startað verður í sjónum. Málið er stigin á rampuni í Krókinum – longst til høgru, tá ið tú kemur svimjandi. Teinurin, ið svomin verður er 400 metrar.
//Trygd
Lækni, sjúkrasystrar og hjálparfólk eru á landi og í bátum. Tey eru í HS eyðkennisvestum. Bátar tryggja, at óviðkomandi bátar verða hildnir vekk.
//Steypa- og heiðursmerkjahandan og annað
Steyp og heiðursmerkir verða handað so skjótt sum úrslitið fyriliggur. Aftaná verður bjór, vatn og okkurt sterkari.
//Ólavsøkusvimjingin úr einum søguligum sjónarhorni
Við ólavsøkusvimjingini í 2010 tók Havnar Svimjifelag upp aftur gamla siðvenju. Fyrstu ferð fyriskipað kappsvimjing var á sjónum á ólavsøku var í 1912. Fram til 1934, tá ið fyrsti hylurin í Gundadali stóð liðugur, varð av og á svomið kapp á sjónum á ólavsøku. Tá ið hesin fyrsti hylurin varð niðurlagdur í 1949 og fram til 1961, tá ið nýggi hylurin í Gundadali stóð liðugur, hevði Havnin ongan hyl. Í 1951 varð tí aftur farið á sjógv at svimja kapp. Seinastu ferð, áðrenn 2010, fyriskipað kappsvimjing var á sjónumn á ólavsøku var á Vestaru Vág í 1954.
HAVNAR SVIMJIFELAG